amanoisuno/poetBack huggingface dataset:
送聶侍郎子述  其一 崔與之 
碧幢紅旆白貂裘，去踏西風萬里秋。要得處方醫壞證，便須投矢負全籌。百年機會真難遇，一線光陰更易流。早辦出師諸葛表，祁山斜谷鬰綢繆。
送聶侍郎子述  其二 崔與之 
吳蜀相通一水長，聞公西土意差彊。人謀合處天心順，民力寬時國勢張。參井光芒摇戟纛，關河事業耀旂常。雪山自是西人重，赤舄歸來早趣裝。
揚州官滿辭后土題玉立亭 崔與之 
天上人間一樹花，五年於此駐高牙。不隨紅藥矜春色，爲愛霜筠耐歲華。四塞風沈天籟寂，半庭月冷市塵賒。臨行更致平安祝，一炷清香十萬家。
嘉定甲戌正月以金部郎分閫東淮正當金虜棄巢南奔之時人不願往以君命不敢辭首尾五年而不得代戊寅臘月以少蓬召而病且衰矣自知不堪世用决意南歸舟次豫章三疏丐閑而不得請幡然東下艤棹南康重湖閣夜夢人告之曰死於廬山之下覺而識其事并以小詩謝山神 崔與之  庐山
來到廬山日日陰，斜風細雨亂雲深。移舟夜壑人閒世，荷鍤春郊物外心。要把封疆安社稷，誰教軒冕換山林。殷勤招隠知深意，五老朝來露玉簪。
送袁校書赴湖州別駕 崔與之 
奎壁光芒久聚東，奏篇入獻大明宮。胸中抱負經綸業，筆下鋪張造化功。四海高名如日揭，一襟和氣與春融。誰知正大傳家學，惟有擎拳體國忠。華踐峻登羣玉表，清脩屹立急流中。校讐正對青藜月，關陝俄分畫戟風。自喜合簪方衮衮，不堪分袂大怱怱。送君悵望雲帆別，顧我凋殘雪鬢蓬。戢羽孤棲憐鶴病，脫身高舉羨冥鴻。星躔已應魁三象，天路須知尺五通。箬水臘前新蟻綠，橘洲霜後巨螯紅。清談岸幘聊遊戲，獻納歸班萬口同。
柴祕書分符章貢同舍餞別用蔡君謨世閒萬事皆塵土留取功名久遠看之句分韻賦詩得世字 崔與之 
玉立蓬山巔，聲望高一世。清秋玉壺露，耿耿無纖翳。中流屹砥柱，愈激而愈厲。平生學古胸，非爲資身計。中邊事方殷，命脈實關繫。憂世危明主，誰流洛陽涕。直諫逆批鱗，言言皆獻替。胡爲厭承明，退飛勇且銳。有山鬰而孤，雄踞虎頭勢。兆民困科擾，椎剝已無藝。猩獠叢篁中，跳梁無虛歲。弄印無以易，要起百年弊。西風吹馬耳，新涼雨初霽。尺劄聞先聲，遠氓已懷惠。旌旗簇小隊，畫戟森兵衛。一方覆盂安，中原誰共濟。顧我亦漫仕，空山老松桂。倦悔作歸夢，乞身尚濡滯。著鞭公已先，脂秣以相繼。
陳祕書分符星渚同舍餞別用杜甫老手便劇郡之句分韻賦詩得老字 崔與之 
天生一代奇，人瑞國之寶。少游翰墨場，聲譽日杲杲。蟠胸三萬卷，致君應有道。懷璧掩其光，幾書州縣考。翩翩鳳新雛，飛上羣玉島。郎星粲光躔，同舍未爲老。自詭乘一障，決計何太早。分以星子符，廬阜足幽討。榮途競奔逐，砥柱迴瀾倒。自顧孤危蹤，歸意尤浩浩。白頭頻送客，何以慰離抱。江頭潮正平，西風一帆好。
危大著出守潮陽同舍餞別用杜工部北風隨爽氣南斗近文星分韻賦詩得北字 崔與之 
天地清淑氣，人才隨所得。君獨稟其全，濟之以學力。蒼皮四十圍，直幹二百尺。填胸書萬卷，絢采雲五色。清和閒韶濩，勁直沮金石。間氣之所鍾，表表才稱德。韞藏不自衒，況復耐官職。頹波正流靡，不濡而不激。平生憂國心，一語三歎息。著庭史筆健，寒芒照東壁。畫省方翺翔，忽厭青綾直。揭陽落天南，自詭何太嗇。東風吹馬耳，芻秣甘遠役。時事棼如絲，宵衣尚顧北。袖藏醫國方，何以壽其脈。行行無疾驅，有詔且前席。
張祕書分符星渚同舍餞別用山谷晚風池蓮香度曉日宮槐影西分韻賦詩得晚字 崔與之  庐山
堂堂間世英，大名赫而烜。全才得之天，學力培其本。孤高壁萬仞，清郁蘭九畹。胸中富甲兵，馳驟菁華苑。文武康濟才，孤忠尤蹇蹇。入可運籌幄，出可臨邊閫。自許何太廉，一麾江湖遠。我來陪雋游，方恨合并晚。盍簪遽分袂，此情殊繾綣。高牙奉親行，天涼綵輿穩。廬山橫几案，道院庶嘉遯。金弧夜騰光，三邊兵未偃。豈不念王室，罄此忠赤悃。當饋屢興歎，追鋒必于反。江梅小春時，斑衣照歸衮。
李大著赴豫章別駕同舍餞別用杜工部天上秋期近人閒月影清之句分韻賦詩得天字 崔與之 
精神烱烱一癯仙，弭筆蓬萊最上顛。光大聲名揭如日，老臣議論可回天。星辰直上亨衢穩，風月平分去意堅。愧我衰顔歸未得，兩旬三作送行篇。
嘉定庚辰正月二日楊尚書率同年團拜于西湖因爲遊湖之集適湖水四合乘興鑿冰泛舟如所約也杜侍郎賦詩和之 崔與之  西湖
雪裏同騎白玉鼇，湖山人物一時高。銀潢下瀉波千頃，寶鑑旁開水半篙。我欲乘風驚老大，誰將翦水戲兒曹。梅花紙帳扁舟夢，但覺歸心長羽毛。
答李侍郎嘉定庚辰冬之官成都至城外驛侍郎亦赴鎮常得相遇于道惠詩答之 崔與之 
柏竹老歲寒，梅礬澹春風。邂逅萬里橋，相對雙鬢蓬。論心豈無酒，舉盞不忍空。恐渠道旁嗤，咄咄醉頰紅。送以靜觀頤，答以晦養蒙。障塵馬上去，意氣如飛鴻。荆州舊分虎，武陵世憑熊。所至相勞苦，父老携兒童。地偏舞袖長，雞脊牛鼎豐。甘棠子孫枝，蒙密成芳叢。聞之白玉堂，起草誰其工。要爲官擇人，頗牧還禁中。胸藏經濟方，醫國收全功。世事俱塵土，惟有汗竹公。雨足芎茁苗，風暖蒲長茸。離索抱孤影，目斷三峽東。
寄黄州趙別駕庚辰入蜀舟次黄岡適趙倅奇夫沿檄行邊不遇以詩寄之 崔與之 
銅梁玉壘碧雲端，尺舸西風兩鬢殘。世道多岐今已慣，人生一見古來難。丈夫不作謀身計，巧匠那能袖手看。月白風清雪堂夢，銀波萬頃卧龍寒。
送魏祕書赴召  其一 崔與之 
萬里脩門道，誰傳桂子來。好將真積力，爲作太平媒。大易機緘露，中庸氣脈回。須知經濟學，元不墮秦灰。
送魏祕書赴召  其二 崔與之 
國論參稽定，人材護養成。古來同此恨，老去向誰傾。太白雲猶溼，瞿塘水正生。掛帆干斗極，屬耳鳳凰鳴。
送夔門丁帥赴召  其一 崔與之 
憶昔捫三峽，班荆擁暮寒。宦情雙鬢底，世事兩眉端。壞證扶須力，危機發更難。胸中經濟學，爲國好加餐。
送夔門丁帥赴召  其二 崔與之 
議論方前席，功名早上坡。去帆瓜蔓水，遺愛竹枝歌。同志晨星少，孤愁暮雨多。倚風窮望眼，碧色渺平莎。
送成嘉父 崔與之 
諸老不敢吏，我來容友之。調高械夏曲，局熟弈秋棋。南斗捩船柁，西風吹鬢絲。莫將金玉質，膏沐畫長眉。
送范漕赴召  其一 崔與之 
汲古千尋綆，通今八面窗。相逢俱氣許，未語已心降。分鎮中邊蜀，歸途內外江。禁城風雨夜，應念鹿門龐。
送范漕赴召  其二 崔與之 
棋於觀局易，藥到處方難。休戚君眉睫，安危我肺肝。別來年事晚，病起面華寒。東望彊人意，天風送健翰。
送洪暘巖赴班 崔與之 
法吏了繁劇，儒生擅文墨。世多兼兩長，遠到須器識。昔在晉魏公，曾此趨幕職。一逢龔莊敏，期以柱天極。紫微得夫君，嘉禾乏栽植。廣城底山川，融結此英特。精神天獨饒，醉盎春可即。讀書細妍磨，作文工組織。庭隅立兩造，片言分曲直。疾頑戒已甚，爭事退如默。武庫物兼蓄，滄海蠡莫測。同僚總稱好，載路譽聲塞。五羊書筵重，濟物多陰德。榮通付儻來，薦剡豈求得。薰涼快馬耳，汗漫捧鵬翼。歸裝可對人，南物毫不殖。二同羞著我，握手倒巾幘。幽棲泉石邊，喜在文溪側。平章詩浩蕩，指點碁黑白。此樂竟何如，滿懷春拍拍。咳唾落珠璣，襟期重膠漆。高誦歸去辭，永守兔園冊。焉知暮歲後，苦被功名迫。終能幡然起，行矣各努力。長途希樹陰，蕭邸謹服食。懸知風月宵，定啟山夫憶。
嘉定甲申以禮部尚書得請便道還家作此詩 崔與之 
九重天上別龍顔，萬里江南衣錦還。聖主有憐雙鬢白，老臣長抱寸心丹。短篷疎雨春聽浪，瘦馬輕寒曉度關。何處好尋幽隠地，長松流水白雲閒。
金精山 崔與之 
翠壁丹崖倚碧穹，一壺天地畫圖中。青鸞有路三山遠，玉洞無塵萬慮空。虛室尚留丹竈冷，靈泉直與海波通。客遊到此應忘返，始覺仙凡迥不同。
哭趙清之  其一 崔與之 
天南□□□重臨，遺愛猶存蔽□陰。鼓角三城新令肅，袴襦萬井舊恩深。養民但積和平福，涖事常持敬簡心。遠業設施殊未老，巨川東逝日西沉。
哭趙清之  其二 崔與之 
老來心事向誰論，每見移時話肺肝。黄甲同登今有幾，白頭相對古來難。死生轉盼星辰墜，聚散酸心幕雨寒。病裏不堪聞楚些，海山望斷淚汍瀾。
峽山飛來寺 崔與之 
萬里星槎海上旋，名山今喜得攀援。猿揮孫恪千年淚，月照維摩半夜禪。磴長荒苔人跡少，崖攢古樹鵲巢懸。江流上溯曹溪水，時送鐘聲到寺前。
季春 周南 
初篁欲迸籜，晚風微過之。斑苞初委地，永與琅玕辭。篁生五丈高，鳳吹鳴參差。隕籜膜已朽，不恨見竹遲。物成亦大艱，搔絕誰當奇。誓同初生竹，長護幽貞姿。
暮春 周南 
茲辰如翻車，其行靡脫轂。春無十日妍，見此條蔓綠。蒼苔拾落花，天膏尚如沐。足身豈不好，反覆看已熟。惟有白石子，粲粲菖蒲斛。
八月七日與吳沈二道人同過書塢時山堂初成 周南 
暋陽收晶熒，清舫度林彙。坡陀認槿籬，屋角初塗塈。入門露蔭竹，走鞭土爲沸。橘欒尚小澀，菊柄已幽毅。少紓趺坐筋，漸出穹隙味。疎叢石貞瘦，密樾塵髣髴。成余獨往願，勞我慈親費。親年合幾何，倏已近喜畏。我髮白滿把，晚食遲下胃。一歲能幾來，每來時自慰。不雨已經旬，長道熠饑蜚。竹檐出山泉，草根坌土氣。長願居此勞，州里未爲貴。
咏史 周南 
客嬰義主臣，銷骨事未竟。臼友讎諾責，斯義在項領。惟臼秉純心，遑恤身後事。惟嬰抱遺育，不以後死愧。嗟乎古人達，樹德見衷則。並驅不同逵，存歿事願畢。茲事亦大難，義竭斯近仁。孤成死不死，太息難重陳。
博雞 周南 
慶元夏四月，所至喧博雞。小市車不通，引首望其逵。雞籠三尺高，雞價千錢提。苦云輸錢少，取取鬭樣歸。小兒博手短，顛走歌呼齊。搜携遍村墅，往往空其棲。或買鵝代之，亦取雞爲辭。僕夫告我言，官人那未知。聚呶已跨日，來初知爲誰。余無五行學，覺有纖芥疑。老距不可臛，利觜長安施。更訝十錢片，一博多得之。歸尋故老問，始云眼見希。因之互猜愕，傳來又夸毗。或謂近雞禍，或言雞者饑。歲行將在酉，事應恐在茲。聖明攸好德，百祲潛光輝。蠢茲朱衣者，萬萬不關時。但疑一種類，爭雄無兼雌。更恐坊市內，相望野雞啼。豈將有微沴，神者預啟其。乖風感乖氣，朗鑒尚表微。人言良過矣，邦禁亦未非。我欲效風人，聊賦博雞詩。
呈趙蹈中 周南 
趙子面白如玉傞，定須逃得文儒餓。經年憶破古人心，近日妹夫初病可。忽然到門已驚駭，令我失喜多兩拜。君來看我還看親，我顧不能君莫怪。自云曾見杭州火，說著紅湖先淚墮。水衡支散新鑄錢，詔書未御正朝坐。向來送我龍泉器，秋色新蔬恰相似。且將濁酒慰營魂，多留幾日論文字。取詩須取杜正傳，尋到岑參高適邊。轉處正須寬一步，只今且向晚唐前。
卓文君 周南 
曠代佳人十六七，膚如凝脂髮抹漆。芙蓉爲臉玉爲容，淡拂眉尖遠山色。夜梧月落秋夜長，孤鸞三疊傳高堂。瑣窗認得琴心怨，直恐韶華不得當。瑶環潛送慇懃意，只今猶記來時事。殺身不贖父兄羞，圖得歲寒成共蒂。陽昌市裏鷫鸘裘，鸞鑑相看未白頭。試拈玉軫攏金撥，新聲比似舊聲愁。世間恩愛何時盡，流水落花皆往恨。不愁歸避茂陵人，羞逢往日臨邛令。鴛鴦並翅雙飛宿，欲話衷腸歌不足。古來應有白頭吟，誰念妾身今再辱。
十月十日立冬 周南 
立冬前一夕，聒地起寒風。律呂看交會，衣裳出褚中。骭瘍時作尰，懷抱歲將終。汗手汙牙筆，晴簷共禿翁。
入梅 周南 
地濕衣生醭，天涼葛未裁。暴暄偏壞藥，微灑似成梅。苦筍相將盡，良朋久不來。若無書作伴，那得好懷開。
石湖 周南 
作者看胸臆，泠然接大荒。雲溪收浩蕩，海觀度滄涼。故國餘丘壑，春船落艷陽。百年看俯仰，越燕又空梁。
姑蘇臺 周南 
輟杵餘千禩，叢臺此舊都。冰花銷窳瓦，組練入瀰湖。浩蕩春風在，荒亡霸業蕪。往來吳父老，藉草話城郛。
庭燎 周南 
種髮看如約，松明又送寒。頗哀黧老健，慨我穫薪乾。小市街聲沸，明河小霧漫。賣癡兒女喚，更作夜來看。
讀史 周南 
條綜都遺忘，繙收亂貯儲。據梧甘觝滯，撫卷涉伸歔。老去從螢槁，昏來著茗祛。緬懷千載上，知讀幾年書。
登閶闔城 周南 
閶闔開城郭，東南見此州。尊安山體奠，柔靜土田收。易野曾興國，崩臺早得秋。閒民無職事，力食愧鋤耰。
秋日步至湖桑埭西 周南 
伏枕衰方劇，搘筇氣忽增。細泉鳴暗竇，疎樹映孤燈。斷鴈寒依渚，長魚健脫罾。行纏已無用，却作在家僧。
賦里人亭前三立石 周南 
昔人藏巧拙，收拾老亭雲。雨溜漫天鑿，年侵見石心。支撐非爾力，秉執儼如臨。亦有渾渾氣，唯嗟骨未任。
山居晚步  其一 周南 
蔬腸消穀暖，拄杖出林深。犢背斜陽在，蛩聲暮氣侵。崗巒舒伏脈，松菊會歸心。墟落函寒早，山曛日未沉。
山居晚步  其二 周南 
步擔腰鎌急，平疇瀝稻稀。水雲漫白道，烓竈起青霏。縫塔隨煙暝，巢烏擇木飛。年豐閒正少，乘屋匠人歸。
山居 周南 
燏火燒烏桕，敲冰煮石楠。烈風冬日夜，短褐野人菴。麥地宜秧穀，香欒記接柑。山中無槷具，日影漸移南。
山家 周南 
小麥連湖熟，黄梅作彈飛。穿林青犢過，觸柁白魚肥。子男輸絹急，姑婦插秧歸。枳花茶似雪，留客共湘瓷。
驅儺 周南 
高明紓鬼責，奧渫費誰何。兒女今無恙，街坊又進儺。流年熒惑過，隊仗史巫多。求福吾能記，門前不用呵。
奉問座主丘侍郎  其一 周南 
早歲虛仁鑒，頻年闊素書。斯文誰後死，甲子正安居。公館初陽動，江沙海氣淤。近傳肝液少，歲晚更何如。
奉問座主丘侍郎  其二 周南 
故老凄其甚，嗟余尚庶幾。勳庸遲琬琰，顧盼有晶威。伯氏供爲子，諸生記攝衣。凄涼葑菲恨，圖得誨言歸。
送鄰守邂逅祭酒李公 周南 
早作將吳守，臨分御李侯。清醇瞻耈老，省素共晨羞。鄉里終全活，人家更小留。腐儒疎懶意，白水看行舟。
懷友人趙蹈中  其一 周南 
妙質端能勁，除官正爾遲。和歌誰與共，摻別可無饑。俗學訾豪奪，家人怨絕癡。相看又秋暮，未敢嘆余衰。
懷友人趙蹈中  其二 周南 
虛想憐神怒，端頤護暑侵。父兄寬衆責，寢飯驗初心。夜氣收肝膈，晨窗得笑吟。生年推我長，蓺殖可能深。
孟良甫別一歲無書有懷寄之 周南 
孟氏好兄弟，相從隣巷居。一窮吾得忍，千里意何如。夜雨看僵僕，家兒不詈予。豐年民瘼少，莫厭故人書。
示子 周南 
編軸初黏飾，窗堂略淨蠲。師前無脫履，弟幼與隨肩。苦柰休多食，精絺不耐撋。遲明吾語汝，欲睡更來前。
聞館客病侵曉得小馬亟歸 周南 
濛濛露氣白，耿耿東方明。馬捉步猶碎，烏營食又鳴。倏過黄峴嶺，遥見闔閭城。欲問兒曹懶，前虞祿命輕。
哭同年友馮校書  其一 周南 
叔常雙骭骨，客死漢江中。憶昨煩憂甚，知吾友道窮。遠遊那知已，即願得純終。他日論巴産，東西有二馮。
哭同年友馮校書  其二 周南 
病父沈攣久，扶行未有孫。寡妻持酹酒，巴月旅歸魂。摧落收威暑，兢危過峽門。銘旌今遠近，到日敗垣存。
偕蹈中過書塢歸二十韻 周南 
我塢須君到，茲行說幾時。喜來衣裹少，勇出岸頭維。篙節探渠溜，燈籠上酒瓻。亂蛙嘈沮洳，警犬候笆籬。闕白瞻林罅，排蒼架月規。澣絺櫺易透，潔榻帚難施。落彈如梅熟，拋簪似筍遺。橘包收夕潤，杉彩漾朝曦。漆椀湖魚瑩，瓷甌釜粥糜。弛肩高木蔭，安膝下亭茨。散地今茲見，荒蹊過者誰。詭求諸老記，留下故人詩。憊幹宵中復，佳眠旦起遲。衣篝寬女送，藥劑切兄醫。僕點昏來窊，船樁泊定移。句材當面逼，天巧古人窺。還往楓橋路，低徊泰伯祠。比君多數歲，把卷憶吾師。八月登秔稻，西風理釣絲。未嫌墟曲小，來赴野塘期。
余杜門兀坐三年壬申六月九日出弔平望歸途阻風第四橋余曰是特偶相值爾不然豈造物者出門即相料理耶舟人曰然因識之 周南 
地借沮龍宅，隄橫海蜃樓。馬蹄翻震雹，沙觜更生洲。雲壑懸繩渡，天風激箭抽。濕霖平衍沃，暗井滅夫溝。蹴起爭橋齒，攛來似海鰌。浪花將岸颭，塔影聽桴浮。却憶銜枚地，曾驅縞練舟。謾云天設險，豈是水爲柔。無事人千古，逃榮茗一甌。川靈工閲世，翻覆幾時休。
春日即事 周南 
料理清明天氣催，攙先幾日柁船開。六朝事往餘簪塔，百草春回上舞臺。巢燕爭迎華屋去，海潮猶傍故城來。主人兩鬢千絲雪，更斸青冥出稚栽。
後過書塢夜坐 周南 
下駕官橋黄峴東，二十五里名新豐。慈竹色如蘆葦白，石楠頂結櫻朱紅。紙灰養火冬將盡，趺坐看書暖漸融。且蓄春雷歸地底，放令晴雪滿山中。
九日祁城外 周南 
清晨驅馬出重闉，漸有狂花似小春。草市豐年聲洩洩，官河霽色水粼粼。山林送老無予罪，物色愁人逐歲新。便擬移家去城郭，可無萸菊慰慈親。
泛舟游虎丘 周南 
水遶朱門宿海槎，山沉海月上晨霞。鳥啼煙樹雨初歇，鐘度雲楣日未斜。僧俯劍池看貝葉，人追寒食衮楊花。西子年侵丘谷換，女牆還有舊宮鴉。
過虎丘  其一 周南 
勾吳霸業竟誰成，留得崇丘歲一登。玉鴈已隨黄壤盡，鐵花空向碧潭凝。空中有塔掀鈴語，臺上無僧喚石應。踏盡蒼苔春老去，但餘落日與寒藤。
過虎丘  其二 周南 
狐埋狐搰已無成，春去春來幾度登。海湧名山真幻出，酒酣看劍已塵凝。鷗陂人遠臺空在，鶑谷聲殘鳥倦應。越絕興亡俱一夢，爲君同弔剡溪藤。
晚出至湖桑埭 周南 
殘年孤寂不堪言，時喚平頭駕短轅。老氣猶能作羆卧，壯懷誰復記鴻軒。櫂歌縹緲城西路，烟樹參差埭北村。堪笑怪奇消未盡，夜來還夢屬櫜鞬。
送林潮州 周南 
誰把科名誤寘君，不教獻納近華勛。一麾暫遠長安日，六月先清瘴海氛。馬首喜無瀧吏問，筆端應有鱷魚文。明年勝日知無限，還記江東日暮雲。
乙卯之秋送項秘書倅池陽是時教官之闕尚在來春 周南 
諸老紛紛去不留，之人也作翠微遊。要看綠字封蒼蘚，須趁黄花插滿頭。秋水隔人猶有恨，春山得伴更何求。九華樓上新風月，不學詩人賦隠憂。
送項倅  其一 周南 
衡嶽山頭喚下來，高人不肯住蓬萊。先秋手得平分月，當暑身無半點埃。世事相逢休掛口，吾儕一見且銜杯。夜闌約立銀河表，閶闔天門次第開。
送項倅  其二 周南 
昨者搜賢詔下來，旌蒲紛遝起蒿萊。誰人肯厭承明直，我輩世俗埃。天近須回宣室召，時難倍愴渭城杯。殷勤爲誦江湖句，少立斜陽舟未開。
送江陵牧次對貳卿 周南 
夢斷江湖絕寄聲，不圖猶見老成人。白頭未覺相從晚，青眼何繇此會頻。自古荆襄俱重鎮，今公羊陸是前身。六千里地無非郢，寬著恩波浸遠人。
歲杪送同官趨朝 周南 
異縣飄零興已闌，更來樓上說加餐。不知壯日消磨已，也似中年賦別難。酒盡沙頭悲夜永，書來日脚是春殘。人生塗轍嗟何限，好在分携恰歲寒。
謝友人見過 周南 
歲暮寒風易中人，對床誰與話情真。平生知我無如子，此度相看又隔旬。世味慣看如嚼蠟，寒窗癡坐正癡塵。只今便擬高軒過，飲水毋嫌仲叔貧。
和史君喜雨  其一 周南 
通宵奠玉乞移災，閶闔天門午夜開。屏翳不隨風伯住，雷車爭逐阿香來。送神曲奏爭加額，喜雨詩成巧奪胎。聞說阪田猶未插，更須精意斡天囘。
和史君喜雨  其二 周南 
蠶筐無葉不成眠，瞇眼黄沙障麥天。誰遣爐煙生濕霧，立翻江水沃桑田。雹飛鄰壤同時事，春入民襦頼吏賢。欲把豐年占覆斗，寸心應向碧霄懸。
和史君喜雨  其三 周南 
百萬疲氓饑欲啼，陰靈一夕靡雲旗。穀芒綠潤沾天澤，梅子黄肥带雨時。薄宦經時誰舉手，豐年重見且信眉。諸生未用歌華黍，得熟民貧未可知。
挽耿侍郎 周南 
給事初爲畿縣令，姓名直徹阜陵前。後來佩盡名藩印，死去家無數頃田。留與道塗歌長者，未調鼎鉉合長年。龔黄只取優稱去，更有雲臺論百篇。
同年葛簽挽章  其一 周南 
杏園張飲上晴湖，憶在團司識面初。二紀年光何忽忽，五更春夢已蘧蘧。彯纓曾識飛鳬舄，折獄爭馳薦鶚書。可惜佳城縈蔓草，只教綠水泛紅蕖。
同年葛簽挽章  其二 周南 
少年並馬曲江遊，曾到慈恩塔上頭。過眼流光真露電，驚心宦海半沉浮。君今又隔重泉夢，世事嗟傷逝水流。獨立東風數華髮，不堪春草起離愁。
挽秘撰趙郡運子固 周南 
舊學虛蒙一字褒，暮年曾得拜江臯。丹砂雅意成前約，玩印連章避左曹。事業略曾隨手見，死生應嘆有身勞。只今蛻迹西林去，始得先生蚤退高。
闕題  其一 周南 
天憐羈迹寄諸侯，付與危欄早得秋。相見便知懸榻意，闞亡時得挾書遊。山容老去蒼崖在，水潦痕存淺碧收。高我儒冠無用世，不應更躡九華樓。
闕題  其二 周南 
天憐羈迹寄諸侯，差近危欄付與秋。風物捲簾都在眼，湖山如畫恰當頭。征鴻已作隨陽計，社燕能爲幾日留。頼有楚天涼夜月，二年相伴上譙樓。
皇帝閤春帖子  其一 周南 
路寢朝元早，條風應律初。八荒躋壽域，一札下寬書。
皇帝閤春帖子  其二 周南 
玉燭天時正，金穰歲兆豐。華封遥上祝，聖德與天通。
皇帝閤春帖子  其三 周南 
禁籞希臨幸，宵衣戒未明。餘閒寓弧矢，勸講只儒生。
皇太后閤春帖子  其一 周南 
遲日回蒼陸，祥霏下慶霄。靈椿儲壽嘏，寶冊迨瓊瑶。
皇太后閤春帖子  其二 周南 
官梅猶注萼，御柳漸垂絲。太母如任姒，深居寶儉慈。
皇太后閤春帖子  其三 周南 
內殿家人禮，猩袍奉玉巵。椒盤勤盥饋，百世有孫支。
阻風 周南 
野鷄塵掠起，大舶勢方張。客子雙篙弱，回風得岸當。
皇帝閤春帖子  其一 周南 
曉漏催班拱至尊，千官綺勝簇金旛。紫皇恭儉憂民切，未祝椒盤祝獸樽。
皇帝閤春帖子  其二 周南 
玉宇朝來變好春，都傳塞上已和親。中天日月無私照，萬國耕桑雨露均。
皇帝閤春帖子  其三 周南 
萬里長城漢有人，羽書漸少捷書頻。君王軫念春寒重，更解貂裘賜將臣。
皇太后閤春帖子  其一 周南 
三朝備福尊壽樂，七秩脩齡古更稀。問寢龍樓家法在，鷄鳴步輦過慈幃。
皇太后閤春帖子  其二 周南 
當年三殿瑶池會，天仗將回樂未央。獻歲東朝還大內，仙韶遲上萬年觴。
皇太后閤春帖子  其三 周南 
濯龍宮館漏聲徐，閒把黄庭味道腴。侍女不持珠玉玩，爭傳文母澣衣圖。
九日有菊 周南 
此花每歲須霜後，素節今年置閏深。流轉風光須好在，只愁人老鬢毛侵。
咏梅  其一 周南 
此君一日不可欠，獨爾梅花動隔年。更有晦冥風雨在，可能相見不依然。
咏梅  其二 周南 
此花高是少人知，步到喬林始見之。老我怕風并怕雨，一年過了又無詩。
咏梅  其三 周南 
不是衝寒欲避春，古來辭富不辭貧。高之孤竹求仁輩，卑是羊裘釣雪人。
咏梅  其四 周南 
詩在溪橋興在人，年來遶樹費追尋。何人鍊得冰霜骨，調出孤山韶濩音。
過霅溪 周南 
晴溪帆卷艣聲柔，兩岸青紅濕未收。欲問三吳清絕處，碧瀾堂下採蓮舟。
宿春谷 周南 
猘兒總角交孫策，牛渚明年得小喬。邂逅英雄誰似此，向來州縣豈徒勞。
遊石湖 周南 
曉日曈矓水霧開，自吹清管過湖來。闔閭城下青青草，又染裙腰上舞臺。
觀釣魚 周南 
湊餌驚跳去復迴，直疑芒粒是浮埃。江湖多少潛淵地，何事持身水面來。
南仲將至荷葉浦舟人憂鼠竊不敢宿浦下迨曉方渡聞久無荷矣 周南 
晴波綠淨渺如湖，認得荷花似子都。疑是天孫憎俗駕，急收雲錦長萑蒲。
過齊門友人居 周南 
藥欄園戶是鄰家，破板門開兩髻丫。瓦斛子中柑落盡，臘前尋訪白山茶。
過青陽齊丘舊隠  其一 周南 
舊學縱橫術已精，不妨高卧且辭榮。可憐三別秦淮路，不得終南處士名。
過青陽齊丘舊隠  其二 周南 
利盡漁民五季年，誰蠲丁口畝輸錢。不將公量收家邑，漫把徵賢改應天。
贈上人 周南 
上人夢裏營詩思，比似看經僧更忙。包山寺裏秋晴後，霜未濃時橘正香。
又贈上人  其一 周南 
八十詩僧歲莫閒，又隨白浪上包山。青霜四面橙欒熟，獨步三門獨自還。
又贈上人  其二 周南  洞庭湖
八十高僧不誦經，挑單又發洞庭程。包山雪裏三門上，吟就橙詩立又行。
又贈上人  其三 周南 
橙橘青時最有香，包山架後兩番霜。上人夢裏營詩思，比似看經僧更忙。
酌第四橋水有懷陸羽 周南  太湖
未必茶甌勝酒醒，且將衰髮戴寒星。太湖西與松江接，不礙幽人第水經。
橫山寺楞伽塔詩  其一 周南 
白傅遊春得幾迴，寺門還對海門開。行人莫問橫山塔，曾見開皇混一來。
橫山寺楞伽塔詩  其二 周南 
姑蘇臺畔千年土，斸作牛羊出沒行。惟有江山懷故國，五湖猶遶越東城。
橫山寺楞伽塔詩  其三 周南 
吳越臺池大業城，如今花鳥故時春。思量却是楞伽塔，曾見蘇州六代人。
寒食懷游誠之 周南 
清溪寒食水瀰漫，憶在齊山約共觀。便著窄衫鞭馬去，路傍驚訝是文官。
十九日初程至青陽趙令尹遣妓出迎自至池不赴樂飲至此望見令却之 周南 
飄泊寒城兩歲年，巧粧那記紫微篇。毛嬙不用驚飛鳥，買藥韓休更可憐。
重賦三高  其一 周南 
著就農夫穀不收，江湖著我繫虛舟。漁樵拍手應相笑，不得長鯨取次休。
重賦三高  其二 周南 
兒女呻吟歲又窮，也應無語對西風。向來一箸鱸魚意，贏得寒亭四壁空。
重賦三高  其三 周南 
千金孰與此身多，慚愧君王用已過。乞得頭顱江海去，一生辛苦幾漁簑。
寄友人 周南  太湖
生前何事苦收身，身後浮名底樣榮。只得太湖三萬頃，與君亭下作真清。
懷友人趙蹈中 周南 
水宿山行可煞勞，山川應是怕才豪。詩人只好遊湘水，上却巴陵恐是騷。
讀信州趙昌甫詩 周南 
斯文世不收，未絕僅如縷。哦君古律詩，思君用心苦。廩錢能幾何，茅舍月有取。懷哉斯人歟，被褐止衡堵。
蠶婦怨 周南 
去年蹉却漚麻時，寒女卒歲號無衣。今年無葉蠶眠遲，五月簇繭方繰絲。絲成那望衣兒女，且織霜縑了官賦。不愁織盡杼軸空，只恐精麤不中度。寒女寒女無重歎，且將敗縷縫新綻。願得明年蠶葉平，剜肉醫瘡爲汝辦。
呈南安孟使君 周南 
使君四十銅虎符，一矢曾識金僕姑。唐三百年進士舉，不再鼓之終非夫。西風籠槐桂扶疎，筆勢洶如濤江驅。知君三昧等游戲，我欲一言口囁嚅。元凱登庸用譜系，稷契雖賢名第無。當時未有明光賦，致君大略到唐虞。君家六戟聯椒塗，身無一點薰香汙。頗疑膏粱逼寒畯，顧欲場屋爭分銖。高山深林百年餘，大夏生殖雨露濡。其間吾疑有栝柏，根蟠擬作輪囷株。尚能爾雅注蟲魚，下同年少爭得途。極知文章君之餘，何愛漏刻收桑榆。但疑入山見成鐻，可惜彈雀煩明珠。大夫當據要地居，仕宦須作執金吾。治經博士苟無命，不妨餓死同侏儒。君不見德裕生無不讀書，死不肯與諸生俱。期君事業如韓呂，何嫌門地用崔盧。我嘗一擲色得盧，盤中雙陸萬人呼。只今欲學支離疏，徒嗟七十戰匈奴。
過田家 周南 
得麥兒今喜，無梅雨又愆。翁身今七十，眼見幾般年。連年增口數，再世種人田。機上畸零絹，今當數百錢。
掃地 周南 
滑几懸游氣，磨磚出寸光。及時須敝帚，措影見胡床。拱揖延書入，澄收得慮莊。蒼頭擁箕袂，持禮老夫旁。
追送友人李季允歸蜀三首併寄所懷  其一 周南 
獨往知心在，晨風憶纜開。江濤寬屢涉，山鬼訊重來。甲子悲麟去，林廬有鴈囘。贈言吾豈敢，遺藥可無猜。
追送友人李季允歸蜀三首併寄所懷  其二 周南 
保終無智力，麗澤慨重湖。白水當門戶，清秋送舳艫。他山藏實錄，稚子狎長途。自古多零落，空悲永夜徂。
追送友人李季允歸蜀三首併寄所懷  其三 周南 
西州餘一老，六月上窮山。仲子何時到，三吳說鬢斑。土風添藥費，聖代有生還。歸夢商於近，音書報是間。
伍相廟 周南 
封域依神保，遺哀記屬鏤。荒庭垂白露，古屋換爰烏。配食虛神果，除壇欠闔閭。向來存二廟，猶得慰三吳。
又題伍相廟 周南 
廢堞披榛舊，羈臣畢命心。江湖吞故壑，貌相匪斯今。激烈功名在，低徊歲月深。胥門沙衍淺，碑首未應沉。
夏中兄病關心復了一二小書稍凉薾然有白髮坐念力衰而學晚慨然有感 周南 
凉颸侵病榻，鬒髮減玄膏。長得承親健，寧辭煮藥勞。書程貪晝永，心量怯年高。艾耋猶知禮，昏明在所操。
刮釜 周南 
刮釜嗟鄰母，經旬值濕薪。煎磨知物性，豐大轉民貧。康食心知愧，哀囂聽頗親。稻花傷晝雨，愁殺看書人。
夏日游太湖  其一 周南  太湖
荒莽殘唐寺，前通霸越江。茭蘆私井稅，鐘鼓助舂撞。大壑容漁戶，殘碑寄石幢。好山三四十，浮入兩僧窗。
夏日游太湖  其二 周南  太湖
氣逼梅天溽，衣霑溜雨篷。暗潮留地灢，闊水架天風。黯黑初星出，顛狂一瓠空。孫翁無片紙，說得五湖同。
隨太守送神歸而有感 周南 
泌水洋洋可樂饑，强尋囊粟止兒啼。自憐蠹簡爲儒誤，也逐鳴笳到佛祠。文字不堪供吏役，姓名漸喜少人知。一廛未辦歸耕計，坐看槐堂綠蔭移。
太平州陳大監挽章  其一 周南 
老去無成久索居，尚能林下聽除書。百年門地推鴻緒，三月春江照隼旟。雲路脩程驚折軸，昔遊風誼記囘車。綠陰春草佳城暮，無計親陳野客蔬。
太平州陳大監挽章  其二 周南 
人稱扁畫更傳詩，飛到青冥却自遲。今代人門能有幾，傷心年壽遽如斯。百年喬木虬枝在，千里棠陰曉角悲。日暮佳城春草碧，生芻遥奠野人巵。
丘都督樞密挽章  其一 周南 
曩時威鳳覽輝初，獨對丹霄聳萬夫。千載阜陵嗟見晚，百年喬木有神扶。只將囊底安江左，不見天中運斗樞。聖主恩深臣命薄，悔今强敵尚逋誅。
丘都督樞密挽章  其二 周南 
淮水塵清小使歸，壞梁俄嘆哲人萎。江山收淚還風景，草木知名怖鼓旗。生惜勳庸專管葛，死餘忠信壓邊陲。南州十月停砧杵，料得聞喪處處悲。
二月五日發舟 周南 
此行休羨得閒高，也莫徘徊過二毛。破硯無由賒一飯，且携黄牒拜南曹。
春日迓新使君  其一 周南 
半生窮巷抱遺經，多謝諸公說姓名。四十頭顱成底事，五更炊黍學將迎。
春日迓新使君  其二 周南 
雲幕初收未肯晴，又將風雨做清明。陰沉天氣渾無頼，更兀籃輿夢裏行。
池陽春日迓新使君 周南 
東風捲地滾塵沙，扶起垂楊損盡花。留意野棠無意度，淡紅疎蕾當年華。
讀唐詩  其一 周南 
一日勾消兩卷詩，趁忙抄得是燈時。隔窗一鬨狂風雨，無數啁啾凍雀兒。
讀唐詩  其二 周南 
自分餘工督小兒，更抄兩卷晚唐詩。勾消日力跏趺坐，欲寫凄涼神已疲。
讀唐詩  其三 周南 
一般生態幾人描，砑盡吳牋禿盡毫。却是晚唐工狀物，手調煙露染天膏。
聽湖州歌 周南 
十五隣家女末行，棹歌端的訴衷情。試將月出株林比，應有齊風檃未成。
柬龔立道 周南 
不課木奴千樹入，却夸蠹簡百年餘。先生不要金花帖，只借耕田覓飯書。
筇竹杖 周南 
四十龍鍾欠一年，不應鶴骨會乘軒。杖頭無用燃藜燭，倚向荒畦印屐痕。
答靜翁并以筇竹杖一枝贈行頌  其一 周南 
南鴻北鴈年年客，有箇生涯主不知。撼動從來憂樂事，夜窗風葉響棠梨。
答靜翁并以筇竹杖一枝贈行頌  其二 周南 
栽松道者身先老，放下鋤頭好再來。八萬四千關捩子，與公一箇鎖匙開。
答靜翁并以筇竹杖一枝贈行頌  其三 周南 
一筇九節添行李，用得人間處處尊。只要上山行飽飯，莫將風雪打人門。
答靜翁并以筇竹杖一枝贈行頌  其四 周南 
萬事實頭方穩當，十分足陌莫蹺除。困來展席日裏睡，讀盡空中鳥跡書。
途中賦落梅 周南 
一段幽奇破臘忙，只將遲暮了年光。從教籬落飄零盡，也勝房櫳半面粧。
凍藕 周南 
雪藕前身玉井蓮，與泥俱出又經年。長卿渴殺郫筒釀，乞與春塘范堰船。
遊山寺 周南 
山寺清明蛺蝶飛，中庭古佛供琉璃。僧房也有追遊市，瓦狗泥車誑小兒。
喜鵲  其一 周南 
簷牙喚起前時夢，遠信憑君便有期。歲暮柴門今事少，寒暄音問不須知。
喜鵲  其二 周南 
火龜已食幽貞墨，乾鵲猶將吉語傳。高處營巢君自好，張羅門外爾徒喧。
瓶中花 周南 
清曉銅瓶沃井華，青葱綠玉紫蘭芽。鬢毛白盡心情在，不分看花學養花。
詠史 郭汾陽女許橋神 周南 
汾陽蒲鎮造浮橋，女許橋神水患消。河瀆親家從此號，正人夫豈自興妖。
詠史 陳茂呵水神 周南 
東都陳茂航海時，藐爾陽侯敢肆欺。拔劍一呼風浪息，大賢行處有天隨。
孔村 周南 
轍環死只欠居夷，此地傳訛且闕疑。壞屋無烟桑柘少，絕憐猶似厄陳時。
千金村 周南 
種豆燃萁地力勞，更將菜甲壓豨膏。豪家粔籹消多少，切莫煎熬到老饕。
行役 裘萬頃 
宿霧鎖山椒，落月挂林側。崎嶇歷岡巒，彷彿辨阡陌。秋高風露寒，道遠時序迫。安得歸故園，篝燈理書冊。
武陽渡 裘萬頃 
一舟小如葉，橫在波濤中。紛紛川上人，欲渡愁北風。有帆天際來，漸近葭葦叢。寄聲與問訊，恐是陶朱公。
宿佛頭塔 裘萬頃 
孤村三四家，籬下盡禾忝。主人慣入市，能作市井語。開窗對竹山，揖客治尊俎。白雲忽在眼，客淚墮如雨。
羅溪橋 裘萬頃 
我來從西昌，日日困塵土。誰知羅溪橋，淨若初過雨。長松列左右，清風奏宮羽。薄暮舍籃輿，扁舟渡溪去。
別友 裘萬頃 
清宵月滿梁，相思幾搔首。不圖塵土中，得共一尊酒。人事好乖甚，隨復而分手。惟有管鮑心，明明若箕斗。
次許秀才韻二首  其一 裘萬頃 
癡兒欲了事，事竟莫之了。崇朝弄朱墨，校勘是與否。徐觀鴈鶩行，大半落渠手。敗羣雖已去，考牧未有道。
次許秀才韻二首  其二 裘萬頃 
拙工不量力，自謂中了了。高談蓋一座，衆可己獨否。斯須臨斧斤，汗背血兩手。旁觀信善斲，莫肯告以道。
病中聞伯量相訪寄之二首  其一 裘萬頃 
我屋修竹根，身閒境逾靜。維摩本無心，誰令示人病。夕陽耿疎林，影落莓苔徑。佇立有所懷，高人儻乘興。
病中聞伯量相訪寄之二首  其二 裘萬頃 
高人在城郭，應酬頗紛如。憶我煙霞栖，遺我一紙書。雨餘窗戶凉，蛩聲滿階除。相過有成言，何時命巾車。
次范光伯泛江韻 裘萬頃 
夫君陶阮徒，俗子所不快。屹然頹其中，特立蓋甚介。平生江湖樂，欲去不得邁。何當從君遊，漁釣寄吾解。
螘運 裘萬頃 
知戰不能損，檀氏所以亡。吾媿與敵槐，將何固封疆。及此閒暇時，相與積乃倉。不須更他騖，富國兵自强。
次伯仁善利閣小室韻 裘萬頃 
山林吾所廬，夜月但對影。焉知江上人，一日了萬境。褰裳步崇臺，有室妍且靜。徘徊不能去，坐見四山暝。
見雪 裘萬頃 
玄冥當語誰，餉我一簷雪。吾廬本來靜，得此更清絕。遥憐北海上，往往已盈尺。齧氈人在否，毋凌漢臣節。
出門 裘萬頃 
出門復入門，吾行竟安之。携書北窗下，翻閲聊自怡。有懷千載人，掩卷還歔欷。采采首陽薇，戀戀商山芝。一裘或終身，欣然釣江湄。斯人不可作，斯道日湮微。目前稻梁謀，鳧鴈方齊飛。青田寂無音，歲晚將疇依。慎勿出門去，塵埃染人衣。
菖蒲 裘萬頃 
康廬入吾懷，十載馳夢魂。踵門者何人，遺予以芳蓀。歡然得其趣，如對五老言。幽姿出巖谷，常带冰雪痕。塵容爲一洗，兩目不復昏。忽思三峽流，褰衣涉潺湲。因仍一寸石，浸潤九節根。人言可扶老，歲月須其蕃。茲理諒不誣，吾將從綺園。
宿田家竹亭 裘萬頃 
我家西山巔，四壁皆此君。朅來事奔馳，日與茅葦親。方思坡仙詩，恐入俗士羣。止我宿者誰，此君滿其門。頎然千百夫，一見若故人。夜深清風來，好音夢中聞。呼童啟北窗，爲渠炷爐芬。
送詩僧如師西游 裘萬頃 
鄉來詩壇上，權可聲籍籍。君雖後兩翁，而已分半席。主人龍門高，宜有如此客。橫行翰墨場，往往一當百。挾是今西遊，吐談取雙璧。要須早歸來，成就法王宅。
從人覓墨梅 裘萬頃 
熏爐束詩魂，茗碗驅睡思。掩關寂無營，翰墨自娛戲。山寒溪正清，月澹雪初霽。橫斜兩三枝，見說可人意。天機如胸中，出手特餘事。何時翦冰紈，來對病居士。
睡起 裘萬頃 
疾去得安卧，寒宵不知長。鄰雞忽聞聲，曙色侵我牀。人生孰無營，晨興固其常。奈何以一身，投之百憂場。吾方休吾心，與世長相忘。適逢希夷翁，授我枕中方。意行到華胥，日昃猶徜徉。回觀一世人，擾擾良可傷。誰能從我遊，要須留春皇。
讀邸報 裘萬頃 
紛紛天下事，翻覆良難期。不知窈冥中，主張者云誰。工拙判兩塗，人謀豈容施。得非欲平治，機緘遂潛移。目前三四公，並用無一遺。毋嫌滯一州，民實邦之基。鄉來番江頭，親見國子師。德行淵與騫，千載如同時。斯人使臨民，兒不頼母慈。人言致泰和，須索登臯夔。位崇澤斯均，否則失所宜。天乎儻人從，何時可臻茲。
次伯量贈別詩韻 裘萬頃 
我生既駑下，且復寡見聞。時時警其愚，姻黨頼有君。自慚將且疲，不足張此軍。君乃不我棄，歡然與同羣。願學如之何，此志亦已勤。正坐未知方，所得不足云。人生所好雜，其力用是分。詞章末技耳，安能媲皇墳。而況字書學，兀兀纂說文。曷若鞭吾心，或有汗馬勳。請益恨未能，別君大江濆。長吟昌黎詩，安得身登雲。
老農歎 裘萬頃 
霜耕冰在趾，雨種泥沒膝。旱魃忽爲虐，耕種謾勞力。去年幸一稔，今歲免艱食。細聽老農語，令我三歎息。但願從此去，龍骨長挂壁。大田多黍稌，高廩若山積。或云穀大豐，則恐錢轉嗇。夏租星火急，處此未有策。細民一錢稅，往往亦追索。穀賤反傷農，此語傳自昔。語客且勿憂，新絲尚堪質。
送范光伯北行 裘萬頃 
玄冥將歸休，勾芒已促裝。江邊疎柳青，江上寒梅香。有客當此時，中流駕風檣。欲學太史公，窮汶泗沅湘。吾聞帝王州，雄麗幾錢塘。疇昔駐六龍，至今繪未央。鷺洲橫渺瀰，鳳臺摩青蒼。名山與大川，往往遥相望。是間或小留，不妨月徜徉。平生學屠龍，袖手五字章。茲逢賢主人，定知奏宮商。追李逐杜陵，相與升其堂。要令千萬篇，金薤垂琳琅。秋風鴻鴈來，因之東南翔。寫君磊磈胸，慰我離別腸。
安樂窩示元德弟二首  其一 裘萬頃 
往時病僧寮，今爲安樂窩。昔病而今安，所得良已多。百年直須臾，一丘且婆娑。倦翼棲茂林，潛鱗渺重波。方欣隨所願，豈復知其他。朝來啟南窗，羣山鬰嵯峨。上有無心雲，乘風遠相過。却觀聲利場，紛紛正橫戈。到頭蠻與觸，勝負能幾何。曷若休吾心，考槃依澗阿。孟夏草木繁，雨餘氣清和。四壁環斷碑，經史星宿羅。幅巾據胡牀，翛然自吟哦。因之成此詩，要使兒童歌。
安樂窩示元德弟二首  其二 裘萬頃  泰山
清泉出石竇，白雲卧山窩。淋淫乍開霽，原野歡聲多。吾廬近西峰，其下林婆娑。解衣坐磐石，持竿釣清波。主人忘機心，鷗鳥亦無他。東魯與南郭，泰山等峩峩。周子何人哉，自許不啻過。一朝離草堂，山英遂橫戈。折轅不得還，如此俗駕何。仰視前修翁，鉛刀比太阿。予弟山林人，心平氣自和。懽然樂簞瓢，笑彼葷羶羅。好書不厭觀，佳句時一哦。煩賡紫芝曲，爲我醉時歌。
題余仲祥松齋 裘萬頃 
芳妍桃李場，紛趨欻成蹊。長松坐偃蹇，遂爾不見知。平生異時人，不與俗轉移。蕭然塵埃中，擅此丘壑奇。窗空境逾清，四壁風來吹。抱琴揖蒼髯，喜氣掀兩眉。臭味既與同，相親不相違。直期閲歲寒，可但忘朝饑。斯正如乃翁，過處更過之。直比千丈幹，歷落不受羈。只恐大厦成，梁棟各有施。出處初何心，山靈勿疑渠。
題伯量春風堂 裘萬頃 
未登春風堂，嘗讀春風詩。春風不易得，令人每懷思。一堂誰獨無，所至皆有之。奈何堂中人，此意多背馳。聽雨不對牀，煮豆先燃萁。寧賡粟布歌，不肯吹塤箎。和氣自此傷，怨怒無休時。遂令君家堂，獨立修江湄。昔我嘗宦遊，兄弟輕別離。自從失予季，憂悶鬢成絲。仲叔幸無他，相從日怡怡。數榻松竹間，頗與我輩宜。濁醪無獨斟，陳編有同披。從今當杜門，共試春風詞。燕谷恐尚寒，暖律冀一吹。君能不靳否，春風元不私。
錢塘別吳長文司理 裘萬頃 
同心而異鄉，既見復輕別。豈終無會期，南北渺難必。郵亭君與我，强飯再三說。此意非不領，欲話聲已咽。肩輿使前驅，分手大江側。升高輒回首，猶擬望顔色。予家古南州，勝友固不乏。如君相知深，千百未見一。君才十倍我，君德更剛直。贈行詩滿紙，字字良有益。誰與趣我去，胡不緩旬浹。噬臍悵弗及，寫心寄愁絕。
咨咨草根蟲 裘萬頃 
咨咨草根蟲，瑟瑟葉上雨。休休退食人，落落誰與語。陳編竟日披，陋室隨時處。此心苟自樂，貧賤亦得所。夷齊雖餓死，清風冠千古。顔子瓢屢空，宣父極稱許。但當守吾仁，晉楚何足數。試看松與柏，矯矯傲寒暑。
夜坐薦福寺次王成之韻 裘萬頃 
鞭鸞未暇相追逐，且向祇園止君宿。清談待得月華生，窗戶明明耿殘燭。誰令泉石墮吾前，洗淨人間絲與竹。風帆明發君不留，此樂只應吾所獨。
厭原山中曉行 裘萬頃 
碧雞夜半聲啁哳，喚起幽人步林樾。秋高風露著羣木，無數寒花泣明月。松篁一徑宛如畫，石溜涓涓更清絕。山巔便好結茅廬，莫待他年鬢成雪。
秋試示諸兒 裘萬頃 
漠漠輕雲弄寒影，霏霏小雨生秋興。黄槐開盡舉子心，丹桂喜傳仙籍信。竹齋雙手縮袖間，坐看羣兒鏖一戰。春風躍馬不爲難，此去毋言日邊遠。
十二月大雨 裘萬頃 
一冬都無五日寒，赤日杲杲后土乾。水官丐歸帝弗許，詰朝不雨吾戮汝。斯須便放大瓢傾，一洗萬里塵埃清。不妨更作尺深雪，桑榆之功尚堪說。
燈下偶次前韻 裘萬頃 
北風吹雨夜正寒，北窗吟詩舌欲乾。千辛萬苦浪如許，飯顆山頭誰著汝。何如一尊隨意傾，酒酣不問濁與清。明朝縱有三尺雪，灞陵詩句無庸說。
贈拂雲主人 裘萬頃 
十年作計須種木，一日不可使無竹。道人於此得三昧，綠霧中間著蒼玉。拂雲誰爲名其居，我亦心同雲卷舒。相期直覓飛霞佩，不用重拈種樹書。
次余主簿仲庸梅韻 裘萬頃  西湖
春醪欲冰木欲折，急雨風吹不成雪。玉妃夜墮廣寒宮，開作寒花賽清絕。未須千樹插山巔，且要幾枝橫水邊。暗香疎影尚無恙，憑誰喚起西湖仙。不妨琢句更馳送，一洗十年塵土夢。鐵心元不爲渠回，眼底珠璣聊簸弄。
再呈仲庸 裘萬頃  西湖
芳枝莫遣風吹折，要看枝頭千點雪。孤山疇昔盛開時，十里香颸飛不絕。蹇馿烏帽照霜顛，長吟竟日溪橋邊。自從和靖收聲後，一時翰墨歸坡仙。只今往事飛鴻送，寂寞西湖投老夢。花開花落謾傷心，明月清湍誰與弄。
贈仙茅道士 裘萬頃 
茅齋高卧日將午，自起鈎簾試香縷。門前剝啄誰叩門，杖履蕭然顔貌古。亟呼兒童延入座，餉以清風滌袢暑。論醫說相俱第一，觸熱遠來尋我語。嗟哉人生浪辛苦，到頭事事皆塵土。萬錢鼎食吾無取，君有仙茅幸分與。
寄題胡穡齋盆池 裘萬頃 
穡齋主人嗜泉石，一舸來家楚江側。水光山色晴逼人，中有軒窗更清絕。汲泉爲池良不惡，坐見漣漪照金碧。匳開寶鑑大如許，月墮冰輪光欲溢。何須泰華尋玉井，謾說仇池有仙穴。箇中風露無處著，長爲昭華洗炎熱。嗟予疎懶真成癖，想像哦詩竟何益。安得身爲穡齋客，醉卧池邊聽錦瑟。
雨後 裘萬頃 
秋事雨已畢，秋容晴爲妍。新香浮䆉䅉，餘潤溢潺湲。機杼蛩聲裏，犁鋤鷺影邊。吾生一何幸，田里又豐年。
凉風 裘萬頃 
凉風幾時動，日暮已秋聲。稍稍月華白，紛紛林影清。予懷元不惡，世事巧相攖。所願西成後，邊頭息戍兵。
用鄭浮梁韻簡圜師二首  其一 裘萬頃 
杖屨山蹊窄，鐘魚佛界深。寒梅殘屋角，春薺老牆陰。一水元無恙，扁舟尚可尋。煩師掬清溜，爲我洗塵心。
用鄭浮梁韻簡圜師二首  其二 裘萬頃 
古寺規模壯，空山歲月深。春排千樹綠，雲墮一溪陰。地僻人稀到，官閑我得尋。歸來詫清賞，未覺負初心。
次黄存之韻 裘萬頃 
客宦何時了，官居又歲餘。歸心五湖夢，病眼一牀書。近作君能富，新功我略無。不妨賦遊獵，會有薦相如。
暘谷偶成 裘萬頃 
愛日袪愁霧，微和散積陰。一窗塵外趣，萬竹歲寒心。士要崇清節，吾將老故林。抱琴聊一醉，何用覓知音。
書率更西林碑 裘萬頃 
冉冉老將至，區區心已疲。文章非世用，字畫謾兒嬉。廬阜多名剎，隋人有斷碑。驪黄雖易辯，堂奧未容窺。
晚歲送館人歸省 裘萬頃 
不厭冰霜路，衝寒辦一歸。晨雞戒鞍馬，春酒壽庭闈。燈火知辛苦，雲霄會奮飛。相期紆綠綬，非但戲斑衣。
別敬叔 裘萬頃 
筆硯君無間，冰霜歲又除。諸生得模範，六藝共耕鋤。松菊淵明宅，蓬蒿仲蔚居。相望儻相憶，時寄數行書。
贈畫工 裘萬頃 
綵筆三生夢，春蓮萬葉花。笑人爲市道，隨分足生涯。山路淨如水，溪流淺見沙。能來良不惡，看我傲煙霞。
次胡伯仁韻 裘萬頃 
山長飛鳥急，江闊去帆微。唱晚幾漁笛，憑高一釣磯。從君濯冰雪，滿袖得珠璣。三歎不能已，歸來吟夕暉。
書晁文元道院集 裘萬頃 
華屋金狨座，雕鞍駟馬車。才堪誇世俗，早已落丘墟。此病久沈痼，無人解掃除。千年子晁子，道院有遺書。
送范二丈入藍田書院二首  其一 裘萬頃 
今代崔斯立，才高不負丞。君方爲重客，人謂得良朋。敏捷朝千字，辛勤夜一燈。明年冠秋試，萬里看飛騰。
送范二丈入藍田書院二首  其二 裘萬頃 
君在淳熙日，嘗師陸監丞。今爲後死者，樂有遠來朋。此道未墜地，他時要續燈。病夫力不足，拱立看鶱騰。
夜坐再用韻二首  其一 裘萬頃 
洪井今真隠，長沙昔謾丞。餘生付巖壑，拙宦愧交朋。飯菜渾忘肉，囊螢足代燈。詩成夜將半，雲際月騰騰。
夜坐再用韻二首  其二 裘萬頃 
家有輞川集，人如王右丞。琴書多暇日，觴咏盡高朋。擬脫雲山屐，來分夜案燈。新詩要傳寫，病眼任瞢騰。
送胡仲立入京 裘萬頃 
昔對延英日，諸公歎弗如。敢言天下事，不負案頭書。此去朝雙闕，懸知有異除。榮途方著脚，未用曳長裾。
次施真人韻 裘萬頃 
素韠方多難，丹砂儻一逢。勿疑蕉覆鹿，會見竹成龍。澗水遠仍潔，巖花幽更濃。行行望仙宇，知在最高峰。
偶成 裘萬頃 
松徑煩風掃，柴門爲雨扃。行携道院集，坐對敬齋銘。好事心常記，閑談耳不聽。觀空爲時悞，無異醉初醒。
老屋 裘萬頃 
老屋久欹側，隨宜聊拄撐。吾今且共住，緣盡會須行。雨打從教壞，風摇不用驚。世間虛幻相，聚散本無情。
留淺沙 裘萬頃 
故山豈不好，蕭寺亦堪居。作意多成礙，無心始自如。鐘魚飽香積，枕簟熟華胥。但惜詩成後，旁無阿買書。
寄題喻高士澹軒 裘萬頃 
世事邯鄲枕，生涯老子書。能知澹中味，雅稱竹間居。石徑排雲入，霜根带月鋤。紛華不到眼，贏得玩清虛。
晚步 裘萬頃 
日落欲閉戶，風清聊杖藜。千山猶带雨，一徑已無泥。㶁㶁水聲急，悠悠雲影低。催歸緣底事，著意旁人啼。
榮姪試周 裘萬頃 
汝生方滿歲，伯髮已星星。桑苧甘投老，蘭蓀喜向榮。席間無一印，帷下有諸經。莫學魚兒戲，來年快聚螢。
題洪內翰爽榭 裘萬頃  庐山
霧閣雲窗天外安，懸知幽趣勝人間。簾櫳夜月浮銀海，桃李春風醉玉山。自笑紅塵無暇日，浪憑清夢覓商顔。何如飛佩隨君後，細看匡廬紫翠鬟。
次元德弟示從龍入學 裘萬頃 
生兒雖小莫憐渠，學問工夫在謹初。今日從師良不惡，他年閉戶反成疎。雙親未老身無事，諸父能文家有書。好與汝兄俱努力，後生叢裏試羣居。
次洪內相菊亭 裘萬頃 
詩僊種菊未多時，因菊名亭早有詩。欲爲寒花標晚節，故將新句寄東籬。平生未省翻三峽，高處那能贊一辭。便得從容侍公側，回頭已是十年遲。
次洪內相梅亭 裘萬頃 
人間多是梅開後，旋踵東籬事故常。那得紅簾卷朱戶，細看素質傲清霜。一生寄興雲山外，幾度搔頭江路傍。咫尺名園身未到，夜窗羞對返魂香。
夜坐 裘萬頃 
爐火篝燈孰與同，此心吾欲付冥鴻。茅簷已作十旬雨，蕙帳不禁連夜風。一段清愁詩句裏，十分寒事酒杯中。溪雲未用安排雪，且聽梅花試小紅。
雪 裘萬頃 
天花一夜泄春機，飛墜人間片片奇。有色有光欺柳絮，無聲無臭點梅枝。縱橫萬舞風回處，表裏雙清月霽時。此景惟詩可摹寫，却憐老去不工詩。
寄高菊磵謝惠詩集 裘萬頃 
高名如斗夜垂天，無地追思每自憐。正欲爲君尋五老，乃蒙因我到雙泉。新詩妙絕閒方就，稚子携歸喜欲顛。此去湖邊不多遠，秋風當覓釣魚船。
寄元齡弟 裘萬頃 
夜牀風雨夢到處，東湖西山如接連。安信喜隨烏鵲後，雅懷知寄白鷗邊。軒窗春動花陰滿，圖史香浮墨色鮮。個裏詩書應有味，不妨兼讀養生篇。
次元德弟 裘萬頃 
寧逐春風上下狂，懶從桃李借恩光。只應朝市風波惡，不似山林氣味長。莫惜舉杯邀太白，要看騎馬似知章。南征他日如相憶，詩句還須付革囊。
玉山道中時赴掌故之命 裘萬頃 
麥苗堆綠菜花黄，一簇人家古道傍。酒熟不妨邀里巷，年豐贏得事農桑。世情只說宦游好，客裏那知歸興長。我有平生蓑笠在，釣絲何日理斜陽。
端午上饒道中 裘萬頃 
一春留滯在京華，午日依前未到家。細葛香羅素無望，黄塵烏帽亦堪嗟。爭舟野渡人如簇，立馬郵亭日欲斜。遥想塤箎獻親壽，綵衣羅拜酌流霞。
臨安別余求之 裘萬頃 
長安車蓋喜如雲，邂逅惟君是故人。風月滿懷情灑落，珠璣撒紙句清新。携來客裏一尊酒，洗盡湖邊十里塵。富貴功名丈夫事，別離無用淚沾巾。
鄉人羅朝宗與兵部尚書京公有舊將往見之遇予於樂平因餞別 裘萬頃 
四時成歲秋云暮，九月肅霜天漸寒。有客褰裳涉鄱水，逢人劇口話長安。懸知欲聽星辰履，厭見從來苜蓿盤。姑舉一觴餞行色，無魚長鋏切休彈。
暘谷偶成 裘萬頃 
竹近頗忻衣袂爽，苔深長恐履痕侵。夜燈四壁圖書影，曉日一牀花木陰。載酒只今誰好事，絕弦從昔爲知音。區區外物成何用，慎勿緣渠愁此心。
入京道中風雨因賦此遂退休 裘萬頃 
新築書堂壁未乾，馬蹄催我上長安。兒時只道爲官好，老去方知行路難。千里關山千里夢，一番風雨一番寒。何如靜坐茅齋下，翠竹蒼梧仔細看。
閑居 裘萬頃 
閑居最與性相便，勤即繙書懶即眠。終日閉門真省事，有時面壁似耽禪。大椿歲籥祈親壽，斷簡生涯聽子傳。待問洪崖覓丹訣，白雲深處引寒泉。
松花開竹笋茂喜而詠之 裘萬頃 
繁花密笋暮春時，妝點園林一段奇。金粉生香風細細，斑衣留潤露垂垂。品高宜入神僊藥，節勁終全冰雪姿。笑彼杏桃兒女態，謾爭豔冶媚山歧。
睡起書懷時諸公相勉再出 裘萬頃 
北窗終日廢書眠，一枕清風直萬錢。雲度茅簷輕冉冉，泉生石砌淨涓涓。不嫌雨脚花間注，要聽秋聲屋外傳。三徑初成吾欲老，幕中何用泛紅蓮。
有感時與李弘齋有約 裘萬頃 
去年今日西歸客，曝背茅簷又一冬。歲月催人雖迅速，簡編於我却從容。知名焉用詩千首，養病聊須酒一鍾。早晚杖藜修水去，故人有約許相從。
用前韻謝伯量過訪山中 裘萬頃 
勝遊千里笑談中，雪片梅花正仲冬。肯向席門尋孺子，更能草具重茅容。春風頓覺生寒谷，夜榻惟愁聽曉鍾。半世坡梅門下客，乃今何幸得過從。
送胡仲衡 裘萬頃 
憶昔樵江一見君，喜君吃吃善談文。別來歲月今如許，書裏工夫想得勤。近世起家多白屋，幾人馳志在青雲。穡齋已踏賢關路，更有諸孫策異勳。
喜范光伯相過 裘萬頃 
章江東下幾灣洄，誰伴臞僊夜探梅。離別不禁詩社冷，遭逢莫放酒船回。冰霜滿眼歲將換，花柳轉頭春又來。安得飛騰九霄外，鞭鸞笞鳳日相陪。
懷范光伯再用韻 裘萬頃 
梅邊流水碧洄洄，都把相思付折梅。十載不禁雙淚落，一尊期慰九腸回。驚殘蝶夢鵲空喜，望斷馬蹄人不來。咫尺雲山尚如此，天涯那解得追陪。
次光伯韻 裘萬頃 
竹逕當年手自開，只今無處著莓苔。絕憐此地過從少，頼有高人時復來。籬下久霜猶有菊，水邊近臘正多梅。我云眷眷三年別，君莫怱怱一夕回。
錢塘次孫教南韻 裘萬頃 
簿領歸來得泮宮，一時衮衮任諸公。市朝競逐利名走，草木誰爲臭味同。霅水不妨披宿霧，蓬山正要挹清風。塵埃不得從君後，豈但他時媿兩翁。
次朱震遠韻 裘萬頃 
芳池綠水自生肥，上有軒窗隠翠微。花竹舊嘗開小逕，門闌今又啟重扉。直須閶闔排雲去，要看長安躍馬歸。詞賦合魁天下士，春光端不負劉煇。
次王成之咏梅 裘萬頃 
誰遣冰魂照夕陽，摇摇一任北風凉。眼前共有幾多蕊，鼻觀胡爲如此香。佳實會須歸列鼎，孤標已自壓羣芳。濡毫我欲從君賦，未害平生鐵石腸。
讀伯仁詩卷 裘萬頃 
憶昔從君漁釣時，小舟行徧楚江湄。僧房夜月琴三疊，客舍秋風酒一巵。別後相思梅折盡，書成欲寄鴈來遲。蛩聲驚覺寒窗夢，自起挑燈讀舊詩。
不雨 裘萬頃 
農時閲月天不雨，嘉穀叢中龜兆生。雲勢只隨風聚散，鳩聲空報客陰晴。半生憂國髮欲白，一飽無期心屢驚。尚願秋陽化甘澍，稍甦枯槁望西成。
乙亥六月鄉民祈雨壽春祠下嘉澍既降槁苗盡興萬口一辭頌神之德予喜聊成俚語以書祠壁 裘萬頃 
憂時曾上天庭疏，憫物今爲旱歲霖。一夕風霆百川水，四郊香火萬民心。山巔定有煙霞宅，夜半常聞鐘磬音。儻許塵蹤拜仙馭，願營茅屋老雲岑。
郊行即事 裘萬頃 
病來多日廢將迎，試命巾車作此行。稻實滿田秋事了，松陰堆徑午凉生。數山見我爭傾蓋，一水邀人請濯纓。却憶吾廬南浦外，何時得與白鷗盟。
兀坐有感 裘萬頃 
忘言編簡倦三復，適意絲桐聊再行。已共白雲論久要，更尋青鳥問長生。按行泉石苔侵屨，披拂松篁露濕纓。此事洪崖知我舊，歸與端合與同盟。
有感 裘萬頃 
政爾雙泉憶舊游，柳江聞又有歸舟。誰能不作千年調，夢斷真成萬事休。傾蓋向來情莫逆，奠芻無計淚空流。重雲已失鵾鵬影，愁絕滄浪一白鷗。
送張高安入京 裘萬頃 
青衫十載蟾宮客，黑綬三年鳳嶺頭。循吏聲名武陽令，故家風味富平侯。江邊休歎雙鳬去，天上行看一網收。八簉鵷班立仙仗，莫忘回首顧沙鷗。
用黄子益韻二首  其一 裘萬頃 
青衫日日困塵沙，安用浮名與世誇。已過半生真似夢，未荒三徑且還家。恨無沈水紆香穗，喜有寒泉瀹茗花。袖却西歸遮日手，園林幽處看桑麻。
用黄子益韻二首  其二 裘萬頃 
睡起忻然思慮少，病餘猶覺應酬艱。招摇風月聊須竹，收拾雲煙幸有山。但要世緣隨手斷，莫憂詩債幾時還。追奔富貴非吾事，且占林泉一味閑。
寄劉擇之新居成 裘萬頃 
西風吹鴈過吾廬，特地傳君一紙書。九載不須論舊事，萬金良喜得新居。春回院落花侵座，雨過池塘水遶除。我欲退之門下去，却愁無處覓金魚。
題懷秀堂 裘萬頃 
莫教滿地長莓苔，杖屨從今日日來。曲徑要隨松巷轉，柴門須對石橋開。牆頭花木因時種，案上圖書任意堆。幸有林泉可投老，忍將雙脚踏塵埃。
竹齋述事 裘萬頃 
夢魂驚斷渺難續，卧聽竹裏風泠泠。寒蛩爭鳴遶四壁，缺月半墮橫疎櫺。平生細字髮欲白，午夜短檠燈尚青。稻粱作計吾不願，願學滄海鴻飛冥。
大雪用前韻五首  其一 裘萬頃 
雨師風伯妙天機，幻出乾坤一段奇。晚對青山渾似畫，夜看黄卷可忘饑。金貂換酒非吾事，鐵甲屯邊正此時。失國殘胡應凍死，書生猶賦采薇詩。
大雪用前韻五首  其二 裘萬頃 
天孫雲裏散支機，飛墜人間分外奇。勾引芳尊留客醉，栽培玉粒療民饑。幅巾籬落尋梅處，一舸江湖釣月時。妙處惟詩可摹寫，却憐老去不工詩。
大雪用前韻五首  其三 裘萬頃 
誰扶天女下冰機，翦水成花片片奇。影落池塘波不動，寒侵鷗鷺色皆饑。縱橫萬舞風回處，表裏雙清月霽時。浪戰未能無寸鐵，對人羞誦醉翁詩。
大雪用前韻五首  其四 裘萬頃 
伊人元不墮危機，踏凍衝寒正自奇。只怪飛花無處避，都忘炊玉有時饑。月明剡水回舟夜，歲暮梁園作賦時。一段風流誰得似，只今王謝却能詩。
大雪用前韻五首  其五 裘萬頃 
誰知天巧出玄機，但怪飛璚過眼奇。暝立風枝寒雀倦，愁吟冰谷曉猨饑。蘆花洲渚月明夜，柳絮池塘春暮時。此景人間不長有，寫真傳影正須詩。
題小桃源 裘萬頃 
半月池邊倚瘦藤，望仙臺上岸烏巾。塵埃一點不到地，花木四時長是春。載酒豈無好事者，爛柯應有著棋人。請君更種桃千樹，準擬漁郎來問津。
次伯仁善利閣 裘萬頃 
看經堂中鐘磬鳴，看經堂外水雲清。山連遠渚鳥飛急，風入輕帆舟去平。煙樹不妨留夕照，塵纓正欲濯寒泓。憑誰爲我問造物，乞與少陵常眼明。
輓霞溪高縣丞二首  其一 裘萬頃 
少年挾策上金鑾，三拜郎官鬢未斑。不說知音在霄漢，但知投老向雲山。柳絲陰裏陶潛樂，花錦香中潘岳閑。逝者不堪人事異，洪崖亭下水潺潺。
輓霞溪高縣丞二首  其二 裘萬頃 
公家原在洪崖宅，自是洪崖向上人。嗜酒一生真簡淡，風標八袠更精神。紛紛偶厭人間事，去去歸尋洞裏春。朱紱只今無覓處，但餘佳句鎮長新。
善利閣次伯仁所題趙子良畫四首  其一 裘萬頃 
箜篌君鄉來，分明記江樹。想君詩成時，夢作白鷗去。
善利閣次伯仁所題趙子良畫四首  其二 裘萬頃 
平生交游間，吾幘蓋屢岸。區區稻粱謀，君亦逐鴻鴈。
善利閣次伯仁所題趙子良畫四首  其三 裘萬頃 
風簷手君詩，心迹已清絕。何當更長吟，坐對澄江雪。
善利閣次伯仁所題趙子良畫四首  其四 裘萬頃 
扁舟兩漁翁，清唱發日暮。安得如鴟夷，相與五湖去。
餞吳長文司理用脩持賢業教無欠爲韻  其一 裘萬頃 
平生不量力，妄意希前脩。懵懵雖無見，拳拳未敢休。
餞吳長文司理用脩持賢業教無欠爲韻  其二 裘萬頃 
狂瀾湧如此，砥柱其誰爲。天意必有在，吾身姑自持。
餞吳長文司理用脩持賢業教無欠爲韻  其三 裘萬頃 
考亭無恙時，從游孰非賢。歲寒萬木彫，松柏始傑然。
餞吳長文司理用脩持賢業教無欠爲韻  其四 裘萬頃 
聖賢去我遠，何者名事業。吾欲到彼岸，須君借舟楫。
餞吳長文司理用脩持賢業教無欠爲韻  其五 裘萬頃 
過從資直諒，夫豈勢利交。謂朋黨者誰，仁人姑聽教。
餞吳長文司理用脩持賢業教無欠爲韻  其六 裘萬頃 
人生天地間，離別安能無。莫作兒女態，相期烈丈夫。
餞吳長文司理用脩持賢業教無欠爲韻  其七 裘萬頃 
君姿正而剛，名節非所欠。臨歧贈一言，惟有學不厭。
自警 裘萬頃 
俗塵易污人，胸次須自潔。君看四明老，冰壺浸秋月。
題蘇希亮畫 裘萬頃 
石梁渡山澗，上有秦人居。歲寒不種桃，汲泉灌佳蔬。
兀坐 裘萬頃 
息綿綿而不絕，心了了以常明。靜室我方燕坐，傍人喚作修行。
保福寺對橙菊有感 裘萬頃 
平生愛菊陶彭澤，清夜移橙杜草堂。千載詩魂招不得，獨留風味在僧房。
兀坐有感 裘萬頃 
意行曾到楚江臯，占得雙泉第一寮。窗戶邃深鐘磬遠，客塵都向靜中消。
癸亥夜夢 裘萬頃 
丙夜清眠正熟時，夢魂飛去拜丹墀。小臣乍得披肝膽，感慨分明涕淚垂。
次洪內翰十月桃韻三首  其一 裘萬頃 
千紅萬蕊彫零盡，安得枝頭數點紅。疑是神人寫春色，鎮長留影在屏風。
次洪內翰十月桃韻三首  其二 裘萬頃 
舊日驪山宮殿中，玉妃無數舞衫紅。只因歸去蓬萊後，夢作寒花笑北風。
次洪內翰十月桃韻三首  其三 裘萬頃 
不須羯鼓促春工，一樹霜邊取意紅。寄語玄冥爲收拾，莫教人恨五更風。
次洪內相雙竹韻三首  其一 裘萬頃 
延平兩龍幾年卧，欻爾化作寒枝雙。春檜長松皆敵國，會須因壘一時降。
次洪內相雙竹韻三首  其二 裘萬頃 
嬋娟兩枝翠可掬，絕勝白璧南金雙。留與先生作椽筆，詩壇八面受人降。
次洪內相雙竹韻三首  其三 裘萬頃 
管鮑交情真耐久，夷齊義氣更無雙。虛花滿眼風號怒，一節青青終不降。
薦福寺次許師詠竹 裘萬頃 
浮雲蹤跡任西東，翰墨場中且用功。時對此君哦七字，也勝癡坐辯幡風。
次余仲庸松風閣韻十九首  其一 裘萬頃 
飛花數點雨初歇，啼鳥一聲春正長。讀罷黄庭了無事，旋安銀葉試爐香。
次余仲庸松風閣韻十九首  其二 裘萬頃 
古木陰陰六月凉，幽花藉藉四時香。絲桐清夜作三弄，明月入簾風拂牀。
次余仲庸松風閣韻十九首  其三 裘萬頃 
爛熳花陰覆短牆，花開時候日偏長。道人不被春勾引，到處惟聞薝蔔香。
次余仲庸松風閣韻十九首  其四 裘萬頃 
不見詩仙何遜來，春風幾度早梅開。竹籬茅舍自清絕，未用移根東閣栽。
次余仲庸松風閣韻十九首  其五 裘萬頃 
恰則梅邊春意萌，困人天氣又清明。爐熏茗碗北窗下，卧聽綿蠻黄鳥聲。
次余仲庸松風閣韻十九首  其六 裘萬頃 
已著遺經洗此心，更尋流水濯吾襟。經旬不涉溪邊路，荇带苔錢如許深。
次余仲庸松風閣韻十九首  其七 裘萬頃 
霧閣雲窗先自幽，水聲那更繞源流。春深紅雨落桃徑，晝永清風生茗甌。
次余仲庸松風閣韻十九首  其八 裘萬頃 
楊柳陰中啼杜鵑，梧桐枝上噪玄蟬。篇章滿眼無人會，贏得詩翁取意編。
次余仲庸松風閣韻十九首  其九 裘萬頃 
紛紛眼底正爭馳，我獨冥心絕五綦。說與傍人俱不信，故山惟有白雲知。
次余仲庸松風閣韻十九首  其一○ 裘萬頃 
爭春桃李太怱怱，隨手飄零逐曉風。冰雪不侵塵不污，可人惟有歲寒松。
次余仲庸松風閣韻十九首  其一一 裘萬頃 
顔楊翰墨今誰解，陶謝篇章古所無。安得金丹換凡骨，白頭深恐媿吾夫。
次余仲庸松風閣韻十九首  其一二 裘萬頃 
平池春去水溶溶，人在笙歌一部中。柳葉翻風羅带綠，荷花著雨錦衣紅。
次余仲庸松風閣韻十九首  其一三 裘萬頃 
簷間新燕幾時來，簷外閑花往歲栽。丹杏碧桃渾落盡，綠陰低處結青梅。
次余仲庸松風閣韻十九首  其一四 裘萬頃 
淡月籠花花映窗，好風吹竹竹浮香。夢回何處一聲笛，人靜山幽天正凉。
次余仲庸松風閣韻十九首  其一五 裘萬頃 
無所用心魚在沼，居然生子燕成窠。誰言春去花事歇，萱草石榴情更多。
次余仲庸松風閣韻十九首  其一六 裘萬頃 
爲憐風雨趣春回，故著秋花到處栽。蘭菊從來盛風味，不妨環繞讀書齋。
次余仲庸松風閣韻十九首  其一七 裘萬頃 
白雲殊不作俗態，流水更似知人心。溪邊濯足溪上坐，樵唱一聲秋滿林。
次余仲庸松風閣韻十九首  其一八 裘萬頃 
坡谷遺書那復有，向來一紙抵千金。誰知懸腕與卧筆，如用大都留此心。
次余仲庸松風閣韻十九首  其一九 裘萬頃 
俗書本作于湖樣，野鶩家雞强自分。王氏無人魯公死，只今何處覓雲仍。
松齋秋吟 裘萬頃 
驕陽赫赫轉秋陰，便覺蕭然鬢影侵。世事炎凉俄忽爾，閑來物理靜推尋。
宿翠巖寺呈李弘齋簽判 裘萬頃  庐山
匡廬勝處君曾到，誰是淵明與遠公。幸有和陶詩卷在，好依蓮社此山中。
同李簽判山行午飯野店簷外羣蜂翂翂因成絕句 裘萬頃 
脫略人間勢利場，來尋泉石共徜徉。飯餘小立茅簷外，試問羣蜂有底忙。
寄宋居士脩叔求菴記 裘萬頃 
翠琰新刊照眼明，流傳何日到柴荆。從今不恨論交晚，我亦碑中有姓名。
皖山紙帳送宋居士 裘萬頃 
翦裁不惜楮先生，要護高人雪屋眠。只恐鶴書催起去，長留空帳北山巔。
題書院壁間碑 裘萬頃 
天上真龍去不回，世間凡馬謾爭馳。少年氣習今猶在，袖手時來省斷碑。
日出 裘萬頃 
日出柴門尚嬾開，綠陰多處且徘徊。槐花滿地無人掃，半在牆根印紫苔。
早作四首  其一 裘萬頃  长江
雨過長江浪拍城，迢迢羲馭水中行。舟人指點雲開處，喜見青山一抹橫。
早作四首  其二 裘萬頃 
井梧飛葉送秋聲，籬菊緘香待晚晴。斗柄橫斜河欲沒，數山青處亂鴉鳴。
早作四首  其三 裘萬頃 
北窗清冷不成眠，風遞蛩聲到枕邊。試喚兒童卷疎箔，一簷花影月娟娟。
早作四首  其四 裘萬頃 
爐香清曉坐書帷，竹擁藤牀日到遲。自賦短章還自笑，不知顔閔有何詩。
冬日早作 裘萬頃 
黄昏月姊翦雲開，夜半雷車載雨來。晨起鈎簾望霄漢，風花吹墮萬璚瑰。
午睡 裘萬頃 
午窗春日影悠悠，一覺清眠萬事休。堪笑邯鄲槐里夢，癡兒到老不回頭。
入京道中曝背 裘萬頃 
露溼芳桃午未乾，花時全似麥秋寒。征衫不敵東風力，試上郵亭曝背看。
即事二首  其一 裘萬頃 
門前溪水欲平隄，謾著漁竿淺處垂。晴雨每關憂國念，豐凶端欲問人知。
即事二首  其二 裘萬頃 
春時耕種夏時耘，七月農夫始食新。此去田家常要雨，雨多元自不妨人。
次伯仁過道傍田家韻 裘萬頃 
桃源千載鎖煙雲，若輩安知古有秦。恐是吳興沈東老，一樽聊復醉詩人。
絕句 裘萬頃 
數聲牧笛日將晚，一曲樵歌山更幽。解带盤桓小溪上，坐看紅葉汎清流。
久雨 裘萬頃 
園林清樾淨無塵，池沼黄流去有聲。不用飛花來點綴，但須霽日爲澄清。
上元憶大梵明燈二首  其一 裘萬頃 
經年不到豫章城，燈火遥聞鼓吹聲。却憶秋屏臺上寺，絳紗青玉幾長明。
上元憶大梵明燈二首  其二 裘萬頃 
突兀招提枕古城，夜深鐘磬寂無聲。坐馳燈火笙歌地，知有何人一點明。
秋日即事 裘萬頃 
斷鴈聲邊小雨來，菊花强半卧蒼苔。乍寒天氣雖宜酒，冷淡無心把酒杯。
九日 裘萬頃 
籬落黄花尚自無，白衣况未到吾廬。莫令此日負佳篩，爲展淵明采菊圖。
松齋秋咏次黄存之韻七首  其一 裘萬頃 
少年有策志平戎，心事今成一老翁。蜀客款門茶未了，防秋又說棗兒紅。
松齋秋咏次黄存之韻七首  其二 裘萬頃 
西風黄葉埽空庭，舞鶴翩翩墮雪翎。一陣清風通鼻觀，木犀亭下讀騷經。
松齋秋咏次黄存之韻七首  其三 裘萬頃 
牽牛引蔓上東籬，氣肅清商雨過時。人意若隨天意好，秋光又到菊花枝。
松齋秋咏次黄存之韻七首  其四 裘萬頃 
閉門思古或傷今，每有詩來默契心。紙上不須評巧拙，堯夫只是靜中吟。
松齋秋咏次黄存之韻七首  其五 裘萬頃 
閑中無辱亦無榮，案上圖書有課程。靜對秋花香默默，晚風休送亂蟬鳴。
松齋秋咏次黄存之韻七首  其六 裘萬頃 
據梧枝策事紛紜，樓上看山對晚曛。縱是樓無山色遠，只如小米畫煙雲。
松齋秋咏次黄存之韻七首  其七 裘萬頃 
無事縈心晝掩扉，松風度曲入琴徽。登高老矣興猶在，塞上秋風戰馬肥。
次仲庸初冬即事二首  其一 裘萬頃 
常歲霜天分外晴，一溪如練浸冰輪。今年風雨寧無夜，誰與溪梅作小春。
次仲庸初冬即事二首  其二 裘萬頃  洞庭湖
君家秋實洞庭種，小子持來獨未黄。莫作蘇州書後夢，只今正欠滿林霜。
雪中戲元德元齡二弟二首  其一 裘萬頃 
在昔梅花猶有賦，如今冰柱亦無詩。吾衰不作池塘夢，春草生時子合知。
雪中戲元德元齡二弟二首  其二 裘萬頃 
袖間出手不應遲，柳絮漁蓑總是詩。二妙得君真所喜，一寒如我有誰知。
再韻寄元齡弟二首  其一 裘萬頃 
季也東歸何太遲，伯兮西望屢吟詩。茅簷昨夜雪深尺，人在篷窗知不知。
再韻寄元齡弟二首  其二 裘萬頃 
小舟閑已杙江湄，滿眼璚瑶定有詩。詩似其人人似雪，只應清處恐人知。
雪中再示德齡二弟三首  其一 裘萬頃 
只道園林春未歸，風前一夜柳花飛。東皇自是繁華主，不用玄冥薦玉妃。
雪中再示德齡二弟三首  其二 裘萬頃 
平生蓑笠慣衝寒，長憶江湖把釣竿。昨夜北窗聞雪作，夢魂飛到子陵灘。
雪中再示德齡二弟三首  其三 裘萬頃 
青青窗外幾修篁，也學宮梅巧樣妝。說與惠連須著句，雪邊春色到池塘。
再用韻三首  其一 裘萬頃 
亂飄窗戶重重積，巧入簾櫳細細飛。想見鈞天張樂處，瓊琚玉佩列千妃。
再用韻三首  其二 裘萬頃 
蕙帳一冬無苦寒，夢回長是日三竿。那知今夜剡溪路，月淡扁舟水滿灘。
再用韻三首  其三 裘萬頃 
鳳臺仙姊卷銀篁，歸去瑶池試曉妝。剩粉殘脂無處著，化爲風絮滿池塘。
再用韻三首  其一 裘萬頃 
無人低唱兩三卮，一任璚瑶滿眼飛。羅襪暗塵應洗盡，月明吾欲看江妃。
再用韻三首  其二 裘萬頃 
憶昔騎馿犯曉寒，酒旗隨處認長竿。灞陵物物皆詩句，不用牽船八節灘。
再用韻三首  其三 裘萬頃 
眼前修潔獨修篁，屢倩東風洗曉妝。學舞腰肢困珠玉，可憐官柳在寒塘。
再用韻三首  其一 裘萬頃 
梨花月淡珠簾捲，柳絮風輕粉蝶飛。宮漏無聲窗欲曙，霓裳催舞廣寒妃。
再用韻三首  其二 裘萬頃 
雪裏鷗盟元未寒，小舟南浦著漁竿。眼明似共月千里，衣冷欲迷雲一灘。
再用韻三首  其三 裘萬頃 
疎梅元自映疎篁，誰把璚瑶特地妝。雪後園林應更好，却輸和靖在錢塘。
次元德弟韻 裘萬頃 
跋扈飛揚使我驚，鐵中雙鏃日錚錚。陳橋舊將今無用，一任於菟繞屋行。
予從元德弟借到西廊書齋朝夕其間今二年矣戲題作病僧寮且賦三絕  其一 裘萬頃 
雖有圖書伴寂寥，不妨題作病僧寮。蒲團竹椅南窗下，一炷爐香百念消。
予從元德弟借到西廊書齋朝夕其間今二年矣戲題作病僧寮且賦三絕  其二 裘萬頃 
華髮蒼顔一病僧，向來文史頗關情。只緣世網無由脫，遂學枯禪度此生。
予從元德弟借到西廊書齋朝夕其間今二年矣戲題作病僧寮且賦三絕  其三 裘萬頃 
朝來寮外望西山，正在雲煙縹緲間。既欲與山爲保社，不妨身世似雲閑。
再用韻三首  其一 裘萬頃 
病僧行脚歸來後，萬事無心每閉寮。日射竹窗風葉亂，煙凝香鼎篆紋消。
再用韻三首  其二 裘萬頃 
厭趨朝市元無夢，慣處山林似有情。圓覺楞嚴俱不解，維摩會下一書生。
再用韻三首  其三 裘萬頃 
無心對客煨黄獨，有意看雲傍白間。終日區區弄文墨，笑他齊己與高閑。
寄元齡弟五首  其一 裘萬頃 
餘生端合老吾廬，心地全然與世疎。安得數椽西嶺下，自行溪水灌園蔬。
寄元齡弟五首  其二 裘萬頃 
莫怪窮年不入州，載書前已會盟鷗。市朝畢竟多塵事，且傍溪山靜處留。
寄元齡弟五首  其三 裘萬頃 
俯仰之間又一年，即看科詔下天邊。功名萬一來相逼，試向榮途小著鞭。
寄元齡弟五首  其四 裘萬頃 
少年妄作功名想，說著長安喜欲狂。多病年來怕奔走，却思雲壑置藤牀。
寄元齡弟五首  其五 裘萬頃 
一室蕭然百事無，崇朝趺坐對熏爐。岫雲舒卷元無礙，贏得從容養病軀。
元齡弟寄悲秋四詩因次  其一 裘萬頃 
不到青雲志未休，近來何事却悲秋。短檠雙目元無恙，快讀讀書莫浪愁。
元齡弟寄悲秋四詩因次  其二 裘萬頃 
圖書繞屋未爲貧，想見長吟日閉門。西社諸公久寥落，不知招得幾人魂。
元齡弟寄悲秋四詩因次  其三 裘萬頃 
幸有平生古戰場，不妨高卧到羲皇。一朝冀北空凡馬，須信驊騮道路長。
元齡弟寄悲秋四詩因次  其四 裘萬頃 
支離病骨怯初寒，眼底清愁更萬端。勉和新詩寄鴻鴈，江城夜月覓君看。
予既得烏石岡西望葛壇在雲霄中相去雖遠山勢不斷林木歷歷可數異時乞靈仙翁不難矣喜而成詩寄葛壇主人 裘萬頃 
東西知隔幾牛鳴，山勢綿綿若引繩。待向岡邊結茅屋，幅巾遥禮夜壇燈。
寄張仲符時得烏石岡地二首  其一 裘萬頃 
今人那似古人賢，一鍤隨身日醉眠。此老有靈應笑我，區區常費買山錢。
寄張仲符時得烏石岡地二首  其二 裘萬頃 
寸田尺地可長久，此訣劉郎却未傳。他日馭風蓬島去，謾留陳迹在山巔。
次敬叔韻二首  其一 裘萬頃 
玉鑑冰壺一段清，鐵中誰與鬭錚錚。眼看萬里雲霄路，不信驊騮地上行。
次敬叔韻二首  其二 裘萬頃 
別我新詩有許清，玉聲金韻兩琮錚。筆端定自翻三峽，乞與餘波賦贈行。
次李司直韻二首  其一 裘萬頃 
老來方欲卧林泉，一躡紅塵只自憐。已與山靈有成說，秋風歸騎急加鞭。
次李司直韻二首  其二 裘萬頃 
清虛絕迹竟何爲，自笑平生頗好之。正路儻非君得似，冥行未免用多歧。
別胡仲立次敬子伯量二丈韻二首  其一 裘萬頃 
脩水相望無百里，從來人物勝西昌。弘齋自是朝陽鳳，伯仲行看接翼翔。
別胡仲立次敬子伯量二丈韻二首  其二 裘萬頃 
乾枯如我真何用，謾結蒲團竹椅緣。緘口向人無一語，此燈他日遣誰傳。
次余求之坐間所賦 裘萬頃 
地僻不聞車馬閙，官閑但覺屋廬深。擺除詩債寂無事，一炷爐香觀此心。
酬余求之二首  其一 裘萬頃 
枕中久已黄粱熟，鏡裏從教白髮垂。但得漁樵分半席，此生何必要人知。
酬余求之二首  其二 裘萬頃 
雨後軒窗無一塵，窗前松竹更清新。不妨踏徧莓苔地，遺我青鞋有故人。
錢仲庸主簿入京三首  其一 裘萬頃 
風帆轉眼即長安，好在交游半達官。既有王陽知貢禹，不妨乘興一彈冠。
錢仲庸主簿入京三首  其二 裘萬頃 
孤山梅蕊正開時，杖屨還須訪水湄。莫遣冰魂歎牢落，只今和靖自能詩。
錢仲庸主簿入京三首  其三 裘萬頃 
野梅官柳只供愁，空倚鄱江百尺樓。待倩天邊幾鴻雁，爲傳消息到皇州。
別曹教授三首  其一 裘萬頃 
一歲與君三別離，盍簪此去定何時。梅花未必堪相寄，待倩郵筒寄小詩。
別曹教授三首  其二 裘萬頃 
從渠柳色自青青，莫爲行人賦渭城。只恐南牆舊時竹，誤隨風雨作離聲。
別曹教授三首  其三 裘萬頃 
江花岸柳太多情，長逐春風管送迎。我亦思歸歸未得，夜窗愁聽杜鵑聲。
次吳長文見寄時有衡山之役 裘萬頃  衡山
夜半詩成欲寄君，夢魂飛渡楚江津。怡怡前日如兄弟，今作東西南北人。
次吳司理見貽二絕韻  其一 裘萬頃 
朱金得喪日悲懽，內樂知誰夢見顔。君有上池無限水，不將涓滴到人間。
次吳司理見貽二絕韻  其二 裘萬頃 
湛然胸次幸清明，忍看人間勢利輕。我輩相知端有道，未應膠漆付雷陳。
寄題真愛堂三首  其一 裘萬頃 
終南佳處暫栖遲，堪笑唐朝左拾遺。渠但借山爲捷徑，山中滋味豈曾知。
寄題真愛堂三首  其二 裘萬頃 
真實愛山今有誰，此心猨鶴亦難欺。看來却是朱居士，不媿昌黎五字詩。
寄題真愛堂三首  其三 裘萬頃 
築堂誰不要看山，往往襟期了不關。欲識此翁高絕處，一心長在白雲間。
安樂窩三首  其一 裘萬頃 
天闕飛來三大字，雲山留住一閒身。老仙駕鶴蓬萊去，丹竈而今屬後人。
安樂窩三首  其二 裘萬頃 
孤山嘗試一登臨，歸夢紛然繞故林。箇是平生安樂處，清泉白石總關心。
安樂窩三首  其三 裘萬頃 
生來歲晚寄南窗，燕坐常聞御墨香。却笑到天亭上客，日將茗粥攪枯腸。
有感二首  其一 裘萬頃 
絕憐修竹知人意，更愛雙泉不世情。回首舊遊渾似夢，却因多難悟無生。
有感二首  其二 裘萬頃 
三四知音總道山，荷鋤吾獨在田間。人言病驥猶堪秣，伏櫪何心十二閑。
高安別蘇野塘三首  其一 裘萬頃 
獨立每憐陶靖節，北窗終日傲羲皇。如今我亦無儕輩，遠把心期付野塘。
高安別蘇野塘三首  其二 裘萬頃 
胸中泉石真成癖，紙上雲煙總是詩。分我漁舟三四箇，故山歸去弄漣漪。
高安別蘇野塘三首  其三 裘萬頃 
交蓋纔傾便語離，絕憐立馬送君時。梅花未必堪相寄，待倩郵筒寄小詩。
題希亮畫 裘萬頃 
晚牧歸來月在山，夜深茅舍不勝寒。栖烏欲動催翁起，快傍煙汀把釣竿。
題昭君圖 裘萬頃 
紛紛爭賂毛延壽，今日丹青竟不傳。萬事無過真實處，後人贏得寫嬋娟。
題老悟畫卷四首  其一 裘萬頃 
中興以前作山水，只說李成與郭熙。誰知淳熙有此老，健筆不減巨然師。
題老悟畫卷四首  其二 裘萬頃 
吏隠三年楚水頭，每隨鳬雁杙扁舟。歸來喜色驚鄰里，分得瀟湘一片秋。
題老悟畫卷四首  其三 裘萬頃 
何處移來一川竹，空濛煙霧染人衣。其間應有葛陂杖，時出林梢带雨飛。
題老悟畫卷四首  其四 裘萬頃 
謖謖風前荷葉枯，摇摇霜後蓼花疎。舂鉏舊有江湖約，數輩相依正要渠。
窗前古槐二首  其一 裘萬頃 
密葉繁陰畫不成，捲簾雙眼爲渠明。人間炎熱無來處，贏得軒窗分外清。
窗前古槐二首  其二 裘萬頃  西湖
去歲西湖避暑來，藕花無數眼慵開。而今歸卧洪崖側，看盡飛泉看古槐。
題針出羹字韻 裘萬頃 
一寸堅剛鐵琢成，綺羅叢裏度平生。有時稚子敲成釣，釣得魚兒便作羹。
題箋 裘萬頃 
六七葉蘆秋雨裏，兩三箇鴈夕陽邊。青天萬里渾無礙，衝破寒潭一抹煙。
簡瑄上人 裘萬頃 
千里歸來覓故林，朱弦雖在少知音。春風玉几山前路，忍負平生一片心。
簡瑄上人借楞嚴經 裘萬頃 
石室雲山鎮日扃，午雞啼處睡初醒。案頭上有爐熏在，試讀楞嚴一卷經。
題隠室 裘萬頃 
閩浙相望兩道場，上人曾炷室中香。直須了却舊公案，莫向空山便隠藏。
題破塵讀經所 裘萬頃 
試爲衆生破一塵，出經爲筏度滄溟。待渠到岸無驚畏，復破微塵納此經。
句 裘萬頃 
雲歸青嶂雨初歇，花卧碧苔春已休。
使金詩 李壁 
天連海岱壓中州，暖翠浮嵐夜不收。如此山河落人手，西風殘照懶回頭。
石中二首  其一 李壁 
雲影沈沈玉一方，倚欄人意似濠梁。獨憐雪裏山茶樹，也向春風伴海棠。
石中二首  其二 李壁 
梅陰漸密雨晴時，靜看花磚日影稀。向晚啼鴉來又去，上林知占那邊枝。
酬曾景建 李壁 
新有千絲明曉鏡，舊無一畫贊宵衣。閒吟此外惟須飲，老覺人間萬事非。
臨川節中寄季和弟  其一 李壁 
敕使傳宣泛食時，去年今日侍龍墀。江城牢落追前事，一寸丹心只自知。
臨川節中寄季和弟  其二 李壁 
平生曠達慕莊周，老覺悲來不自由。節裏憶君頻夢見，遥傳掬淚過江州。
籠鵠山房 李壁 
蕭條白石閉嚴扃，留作遊人萬古情。猶有山中舊麋鹿，舉頭如聽讀書聲。
六月十八日作 李壁 
三伏已過二，九夏欲賓秋。月林疏梧響，露圃幽花稠。故人有晁子，高諠今前脩。勝地能館我，衰疾於焉瘳。山寂便午憇，井冽共晨滫。墳素共偃蹇，几杖亦夷猶。嗟哉作田苦，斛水車輪抽。暮歌宛如笑，達旦不肯休。新穀幸稍登，懼貽晚禾憂。安得盪塵𡏖，倒卷天河流。生意浹萬物，仁風扇九州。老餘亦蘇醒，翛然脫籠囚。眷言南山曲，仙袂追浮丘。
六月十四日二首  其一 李壁 
山色朝尤爽，溪聲夏亦寒。蹇予資固陋，所得是平寬。庭日荒苔蘚，林風老蕙蘭。石牀聊可借，白月在松端。
六月十四日二首  其二 李壁 
爲問微園綺，何如喚孔賓。好山時步屧，幽澗或垂綸。塵遠知仙近，人疎覺道親。晚來微雨過，翠色媚松筠。
嚴泰伯出示誠齋五詩屬予繼聲奉呈一首 李壁 
爲愛比隣好，誅茅試結廬。地臨平楚迴，堂枕一峰孤。乞予青霞珮，斟吾白玉腴。行行對金馬，謹莫戲侏儒。
戲題 李壁 
深院鎖蛾眉，黄花一兩枝。晚來天氣好，渾似早春時。
又口占小詩五首  其一 李壁 
歸傳匆匆一過家，驛亭回首見梅花。絕知天漢朝宗近，去去方乘犯斗槎。
又口占小詩五首  其二 李壁 
蟬連夜語不勝清，欹枕僧窗蠟炬明。早是宋公懷抱惡，更禁庭樹作離聲。
又口占小詩五首  其三 李壁 
歲月翩翩比擲梭，從公能幾別離多。梁州此去千山阻，病鶴無因借一柯。
又口占小詩五首  其四 李壁 
四海同心閻貳卿，兩公相對眼長青。從今太史靈臺夜，定奏梁州聚德星。
又口占小詩五首  其五 李壁 
少年繆許憂時策，萬里空懷報主心。畢竟窮通吾有命，鷗盟未冷且重尋。
投壺 李壁 
彎弧力不任，棋局思慮費。不如習投壺，閑暇可觀禮。心精手斯應，古謂射之細。無寧貴巧得，近取直如矢。瀛洲遠塵霧，永日但書几。相携千步廊，百發皆貫耳。兢兢圖克終，一瞬有成毀。昔賢著新裕，取正斥奇詭。造次垂令儀，高山勞仰止。
遊西湖分韻得棲字 李壁  西湖
深居獨癡坐，愁聽鵯鴂啼。起尋塵外游，綠陰已連畦。撐舟泛湖去，萬頃青玻瓈。天風振雲杪，飛步凌丹梯。同遊金玉人，曠蕩追阮嵇。更摛江鮑思，傑句競吐霓。劉侯冥鴻侶，松菊思故棲。豈爲稻粱謀，如彼鳬與脩。維之永今夕，勝遊共攀躋。行將著清班，奇字從君稽。
詩一首 李壁 
沙上翩翩兩白鷗，西風想見芰荷秋。晚來十幅冰紈淨，斷取瀟湘一片愁。
雁湖二首  其一 李壁 
藻荇連延十畝餘，從來佳致與人俱。水禽撲碌時驚枕，城月朦朧當畫圖。莫去渚蘭留作珮，剩栽洲橘遣爲奴。從今杖屨頻來往，乞與嘉名喚雁湖。
雁湖二首  其二 李壁 
新結方橋跨兩間，更渠清溜作潺潺。春來得句因池草，病起無端減带環。樓迥却愁多見月，城高元不礙看山。銷憂況有詩書在，贏得湖邊日日閒。
再和雁湖十首  其一 李壁 
觀物年來等腐餘，已甘事與衆人俱。園林得地須頻賞，冕紱關天莫浪圖。好事難陪金谷友，窮居祇辨玉川奴。親逢聖世生非晚，不比當年孺子湖。
再和雁湖十首  其二 李壁 
畦逕生癡筆墨間，洗心聊欲近潺潺。干時輒莫談商鞅，枉道渠寧主瘠環。無事捲簾消白日，有時支枕夢青山。湖光莫笑無多子，印却中天象緯閒。
再和雁湖十首  其三 李壁 
翠華南度幾千餘，始見中原與閏俱。千載一時周曆數，兩河百郡漢輿圖。平南上策歸諸葛，伐北奇功屬寄奴。安得忠良負雄略，一清關洛到江湖。
再和雁湖十首  其四 李壁 
夢回簷溜響潺潺，斷送群芳一夕間。靜見蜂鬚拈筆架，細看蛛網度窗環。數行古篆留科斗，一穗沉烟起博山。終歲掩關非避俗，自緣多病愛清閒。
再和雁湖十首  其五 李壁 
總角趨庭得緒餘，詩書元自與生俱。詞林教誦鷦鷯賦，畫苑嗔傳蛺蝶圖。千古凌煙思鄭國，一時偃月怨哥奴。情和顔蹠均爲寄，忍絜新樽上鏡湖。
再和雁湖十首  其六 李壁 
流光匆匆淚潺潺，又報清明瞬息間。暖日陂塘空荇带，薰風時節近瓜環。謀非爲食寧忘世，懶不從人但愛山。想見長安五陵道，少年袍馬逐寬閒。
再和雁湖十首  其七 李壁 
作詩真是學文餘，餘力猶將鮑謝俱。流俗是非何足算，古人出處要良圖。閑來籍草須尋侶，自起澆花不倩奴。著却綸巾披鶴氅，中郎元住曲阿湖。
再和雁湖十首  其八 李壁 
繞城流水碧潺潺，好是芳菲一月間。詩陣不收疑破竹，談圍未解遞連環。健如俊鶻秋翻野，壯似驚龍夜擘山。傳後化今當有待，百年距幾可今閒。
再和雁湖十首  其九 李壁 
夢鏡紛紜擾棄餘，尚連許國守心俱。投鞭絕笑保邊策，聚米重尋破隴圖。天外悠悠回雁使，眼前擾擾牧豬奴。移床試向春風坐，面旋飛霙卷一湖。
再和雁湖十首  其一○ 李壁 
景色隨生指顧間，踏翻香雪弄潺潺。奏編誰上三千牘，寶带爭拖十二環。有底窮愁惟甔石，無多遠意但盆山。何時萬頃滄波去，乞我扁舟自在閒。
予賦雁湖詩蒙友社諸文繼聲不一輒復自和四首  其一 李壁 
少年努力在三餘，暇日那無水石俱。自昔空傳盤谷引，祇今何似輞川圖。伴人寂寞爲鷴客，登俎橫斜有蟹奴。便學天隨君信否，夜來春漲欲平湖。
予賦雁湖詩蒙友社諸文繼聲不一輒復自和四首  其二 李壁 
比屋弦歌說此間，詩來清似玉潺潺。論交有道須簪盍，經世無才敢輒環。剡上最憐分一曲，海邊空自說三山。誰能伴我湖亭宿，夜靜遥占斗柄閒。
予賦雁湖詩蒙友社諸文繼聲不一輒復自和四首  其三 李壁 
閑來日日理荒餘，剩引漣漪一派俱。試把漁竿臨斷岸，從教畫手貌成圖。啼春不到鶑無友，警夜誰知雁有奴。出處須將時運看，莫分廊廟與江湖。
予賦雁湖詩蒙友社諸文繼聲不一輒復自和四首  其四 李壁 
欄楯相望咫尺間，翻溝送水助潺潺。王家傳裏烏衣巷，夢得詩中碧玉環。好看畫船來泛月，何須蠟屐去尋山。時人不解開湖意，便道渠儂苦愛閒。
季允用韻各賦兩章予亦再賦四首  其一 李壁 
新阡淚葉記霜餘，早見春風萬壑俱。姱節當時誰鶚立，故人今日半鵬圖。清談我不如平子，下策君元笑阿奴。此地對床先有約，莫教風雨隔重湖。
季允用韻各賦兩章予亦再賦四首  其二 李壁 
碧瓦城中一萬間，溜渠無處不潺潺。鳬眠落日沙留篆，魚蹙輕冰玉破環。細草爭春空滿路，孤雲未雨莫歸山。寓言聊以忘憂耳，進德渠教一刻閒。
季允用韻各賦兩章予亦再賦四首  其三 李壁 
囊空那復冀贏餘，但有巍樓百尺俱。匣鏡頻開聊自玩，庭蕪不掃欲何圖。少緣多病辭歡伯，長更貪眠謝酪奴。生世所資能幾許，一竿好在石魚湖。
季允用韻各賦兩章予亦再賦四首  其四 李壁 
春至題詩滿竹間，晚風窗影漾潺潺。水花未放紅千葉，岸柳先教綠四環。陶令當年惟北牖，謝公早日便東山。古來豪傑非無意，盡把功名付等閒。
子金舅出示雁湖和章走筆爲謝三首  其一 李壁 
運數從來略相似，人人總道疾堪憂。豈知不死還相對，更把新詩互唱酬。
子金舅出示雁湖和章走筆爲謝三首  其二 李壁 
詞源病起不全枯，一滴猶堪漲雁湖。祇我少强宜末減，老人筆力更敷腴。
子金舅出示雁湖和章走筆爲謝三首  其三 李壁 
龍山仙去參謀死，縱有奇文欲似誰。前輩風流只公在，不才我定愧牢之。
距建德縣十里絕一小湖濱湖小山多可愛作詩記作見三首  其一 李壁 
肩輿觸熱汗沾衣，晚渡呼舟去若飛。兩腋颼颼清鏡裏，分明列子御風歸。
距建德縣十里絕一小湖濱湖小山多可愛作詩記作見三首  其二 李壁 
小山低映碧璘珣，十頃平湖蹙簟紋。可惜地偏人到少，西風白烏自成群。
距建德縣十里絕一小湖濱湖小山多可愛作詩記作見三首  其三 李壁 
蒼崖古木插奫淪，薄暮叢祠亦恐人。波面時聞聲撲碌，祇應神物是遊鱗。
劉子澄約遊漢陽郎官湖子澄風雨中絕江先去余泊舟黄鶴樓下風大不可進因成七言爲寄 李壁 
沔水悠悠下武昌，向來風物未凄涼。江樓還對遼天月，湖草猶分漢署香。信筆題詩輸李白，開樽一笑後劉郎。蹇余終日憑高望，弔古懷人幾度傷。
過漢州留房公湖一日戲和少陵韻二首  其一 李壁  西湖
西湖天下勝，賢相古來稀。汛掃邀明月，徜徉逗落暉。蒲深鸂鶒響，林靜鷓鴣飛。脚力應難徧，雕欄幸可依。
過漢州留房公湖一日戲和少陵韻二首  其二 李壁 
子美來湖上，篇篇只愛鵝。昔年惟有此，佳處總無多。竹徑縈新築，荷池引舊波。不應慳五字，共和有陰何。
觀雁湖經行留題 李壁 
溪作玉膏色，洞如天琢成。倩誰呼白鹿，將我上瑶京。
格齋 李壁 
一物具一理，皆有極則處。索焉而不精，於德何所據。
莊敬日强齋二首  其一 李壁 
人情樂安肆，晝夜物欲嬰。惟敬以直之，山立而川行。
莊敬日强齋二首  其二 李壁 
居人晏猶眠，行子夕未宿。此心從何生，却道力不足。
爲劉漫翁老人賦雲月高齋詩 李壁 
嵇康遇王烈，幽憤竟莫攄。我今識漫翁，轉欲與世疏。況聞高齋勝，雲月隨卷舒。息深固以踵，道集其惟虛。一朝破生死，直到心地初。嗟我覺既晚，尚收廢棄餘。疑翁乃真契，百里紆柴車。謂我骨本好，誤落塵寰居。已障不自解，顧遣他人除。稽首謝至言，田荒始知畬。雖微跪履敬，脫粟薦霜蔬。翁早涉文史，雅意追嚴徐。中睹世路惡，紛紛臭如帤。回光述鴻寶，妙解超堪輿。啟鑰借我讀，怳夢猶華胥。匪惟見異人，乃復得異書。窮途有良遇，喜極還欷歔。居然困韁鎖，阻造焦生廬。後會豈無日，碧霄攬霞裾。不見垂天翼，變化本鯤魚。
邢臺 李壁 
北地霜濃九月寒，駝裘破曉上征鞍。也知骨相非麟鳳，慚愧州人向掌看。
次韻張季長紅梅七言三首  其一 李壁 
江路悠悠無驛使，道南特寄愜公心。似嫌大潔驚凡卉，故染輕紅伴醉吟。絕艷偷春來雪徑，絳葩翻露出瓊林。病餘不得陪真賞，祇玩新章抵碎金。
次韻張季長紅梅七言三首  其二 李壁 
琳館清閒異馬曹，紅梅折得助揮毫。眼明北客初疑杏，笑倚東風亦類桃。露浥檀心滋鼎實，春生玉面散宮醪。從今約略施丹粉，未害從來品格高。
次韻張季長紅梅七言三首  其三 李壁 
雪裏橫枝凍不禁，故將濃麗變輕盈。色分鶴頂真如醉，影借蟾輝也自清。晚覺鄭公殊嫵媚，生憎夷甫太鮮明。上林依舊羣芳首，翻笑唐昌浪得聲。
賦黄香梅絕句八首正月二十三作時築樓居將就  其一 李壁 
樹繞高花兀老蒼，風流舊日漢黄香。雖非有意爭妍暖，豈是無心避雪霜。
賦黄香梅絕句八首正月二十三作時築樓居將就  其二 李壁 
春風一樹斬新開，盡日花邊轉幾回。怪底玉顔含瘴色，謫仙曾住夜郎來。
賦黄香梅絕句八首正月二十三作時築樓居將就  其三 李壁 
剪蠟霜前色太深，何如萬萼占春陰。今朝懶不行花徑，插遍銅彝供石林。
賦黄香梅絕句八首正月二十三作時築樓居將就  其四 李壁 
滿園春物正關情，忽到梅邊眼倍明。別有醉餘霞臉在，大都風格盡飛瓊。
賦黄香梅絕句八首正月二十三作時築樓居將就  其五 李壁 
天留孤艷照青春，橫目何人解識真。蒸栗琢成渠不愛，內間梔貌幾番新。
賦黄香梅絕句八首正月二十三作時築樓居將就  其六 李壁 
姑射僊人爾匹儕，若爲塗額效宮娃。從來定價須平子，速剪繁枝送郡齋。
賦黄香梅絕句八首正月二十三作時築樓居將就  其七 李壁 
方琮分潤作幽姿，一點檀心說向誰。正使持來供鼎事，輸他雪外兩三枝。
賦黄香梅絕句八首正月二十三作時築樓居將就  其八 李壁 
一種清香屬當家，將黄對白本非差。胡床十日花前坐，看得樓成管物華。
蠟梅數枝託悟上人持供南囿 李壁 
色染薔薇水麝薰，靜中時有暗香聞。上人生怕花料理，未信真能惱石君。
余十歲時從亡兄仲氏侍先父攝帥江陵郡圃蠟梅數百株一昔盛開予爲記之仲兄頗賞愛以爲工今十六七年矣屬感前事重賦七言以紓余悲 李壁 
病眼清晨欲泫霜，誰將幻色對山房。十年猶記湖陰夢，幾度愁聞漢苑香。臘雪近春纔一白，好花得地更深黄。祇應無復當時意，草木何知我自傷。
青神道中 李壁 
滄江掩映榿樹林，寶塔崷崒孤雲岑。田家春時相勞苦，結社分朋宴簫鼓。道邊兒女齊唱詞，釵梁復掛一鈎絲。相携却踏溪橋路，薺麥連雲住何處。
湛庵出示憲使陳益之近作且蒙記憶再次韻一首適王令君國正携酒相過斷章併識之有便仍以寄陳也 李壁 
重將倦翼羾天關，流浪深慚佛眼看。名宿青燈仍燕坐，故人白雪自幽彈。西江一吸還居士，寒涕雙垂任懶殘。應笑區區話陳迹，秋風吹老碧蘆灘。
過昭君村賦詩 李壁 
王嬙南郡良家子，靚飾豐容照江水。何人引入光明宮，綠鬢雲鬟朝暮理。增成亦擬備充依，反向陰山嫁胡兒。陰山一去歸無期，塞雁南翥馬北嘶。當時送往穹廬底，安得屬車藏豹尾。何如灘頭媲東家，石上持竿釣游鯉。
二十九日遊桃李村分韻得春字 李壁  庐山
東風吹我出城闉，邂逅相逢得可人。踏雨先從沙路穩，怯寒更覺酒壺親。江山有意如違俗，桃李無心亦自春。便可名爲錦綉谷，匡廬東望隔烟塵。
留題東屯詩四首  其一 李壁 
千載風流表出師，帥龍山寺已題詩。兩賢心跡元無異，更謁東屯老拾遺。
留題東屯詩四首  其二 李壁 
連峰疊嶂擁崢嶸，箇裏誰知掌樣平。還有人家留客醉，石榴花下聽啼鶑。
留題東屯詩四首  其三 李壁 
作意元非谷口耕，後來更說以詩鳴。慇懃只有香溪在，曾照先生白髮莖。
留題東屯詩四首  其四 李壁 
早日臯夔許致身，最憐一飯不忘君。飄零豈意窮山裏，目斷長安隔戍雲。
黄陵題詠二首  其一 李壁 
南雲哭重華，水死悲二女。天邊九點黛，白骨迷處所。朦朧波上瑟，清夜降北渚。萬古一雙魂，飄飄在煙雨。
黄陵題詠二首  其二 李壁 
小哀洲北渚雲邊，二女明裝共儼然。野廟向江空寂寂，古碑無字草芊芊。東風近墓吹芳芷，落日深山哭杜鵑。猶似含顰望巡狩，九疑凝黛隔湘川。
買花 李壁 
風格孤高却後時，夜來律管已灰吹。無端紅紫偷先發，未見瓊瑶第一枝。
凌丹亭 李壁 
猶憶兒時共酒杯，今看靈骨瑣蒼苔。祇應解化元非死，萬一排空爲我來。
題清虛庵皇甫真人坦之隠居 李壁 
翠麓依然似夢中，撥雲軒檻正春風。安知松外雙飛鶴，不是桃椎與呂翁。
在唐安郡圃作 李壁 
當年張李國長城，翻向天涯問大鈞。爭似聖朝公道在，廟堂端要讀書人。
中巖 李壁 
塵土污人絕可憐，寶坊聊共炷爐煙。高懷已屬三峰上，舊事重尋千載前。暖吹靜翻花漠漠，晚雲深護竹娟娟。祇應難見惟神物，留取新詩結舊緣。
下巖 李壁 
破曉檣竿插釣磯，一生幾度扣禪扉。心如尊者巖中定，身比涪翁僰道歸。閲世雲藤那解老，近人空翠欲成圍。祇憐歲晚龍方卧，不放銀濤百尺飛。
題跋黄魯直讀書巖字二十言 李壁 
筆法推黄子，鍾王共一機。試摹三大字，歸榜舊巖扉。
遊靈巖和韻三首  其一 李壁 
觚棱木杪梵王宮，路轉峰回翠掃空。胸次淨無塵一點，亂雲堆裏聽松風。
遊靈巖和韻三首  其二 李壁 
選勝寧辭屐齒尖，摩挲墨妙半儒先。八年兩到人爭問，香火靈山似有緣。
遊靈巖和韻三首  其三 李壁 
蕭然陳跡寄林坰，千古誰分僞與真。惟有離宮歌舞地，遺簪墜珥付耕人。
知府丈袖賜新篇愈歎精奇勉綴俚辭干覽采 李壁 
書邊慣度短檠宵，心和南山扣角謠。霢霂幾隨風入夜，熒煌行見日升朝。自憐鏡裏吳霜滿，難敵毫端海蜃摇。好是濉陽桃李樹，春風新照玉麟腰。
知府李大諫特枉新詩存問甚厚以謝 李壁 
蓋代今推骨鯁臣，朝來有使到漳濱。稍諳逆境寧非夢，不隔寒荄始是春。菜甲旋鋤聊誑口，茅堂新葺且怡神。故應猶喜斯文在，風雨鳴雞夜向晨。
東帥少才兄寵貺七言一首口占八句以謝 李壁  庐山 长江
辛苦燈窗少日同，未應歲晚馬牛風。匡山何敢杜陵敵，子貢還憐顔巷空。紅旆碧油雖貴重，清泉白石也英雄。長哦缺月長江句，總是霜鬚六十翁。
東帥張傳之遣人來相致將以七言次韻答之三首  其一 李壁 
質非高古謝罍樽，漫向陳編挹聖言。久判餘生甘掃墓，尚懷先友欲登門。功名自昔歸羊傅，丘壑從來著謝鯤。何日扁舟澠若去，眼看荔子壓枝繁。
東帥張傳之遣人來相致將以七言次韻答之三首  其二 李壁 
閬風當日奉清樽，猶記銀鈎洒七言。別去凄凉渾一夢，只今疎懶且衡門。已非絕足那希驥，自比游塵或佐鯤。珍重曲江勞仰止，人間歲晚雪霜繁。
東帥張傳之遣人來相致將以七言次韻答之三首  其三 李壁 
媿無庭論發奇樽，閑放騷人大小言。徐孺真能下蕃榻，孔公尚記出膺門。赤霄覽德聊追鳳，滄海尋仙更踏鯤。華髮蕭蕭公健在，一將金奏洗哇繁。
四月十八日送連帥毋丘厚卿三聖院即事 李壁 
送客來山寺，客去獨凭欄。新篁已解籜，瑩眼青琅玕。玉臺居上頭，連峰鬰巑岏。清泉動古甃，凉颸發輕紈。黄雲刮欲空，子規鳴聲酸。秋種亦已布，豆菽行漫漫。誠知藩寄忝，但願農畝安。歸路轉沙磧，廣川浩澄瀾。物色固自好，我憂何當寬。
送梁漕帥夔二首  其一 李壁 
天涯留滯幾星霜，兩見飛來詔版黄。止水無私陶靜冶，干將不露起頹綱。拭看遠服恩波被，轉覺朝家德意長。持此便應歸法從，色絲先補舜衣裳。
送梁漕帥夔二首  其二 李壁 
先聲凜凜懾烏蠻，舟引旌旗略萬山。白帝城頭風日好，永安門外水雲閒。功名可致身爲重，富貴相尋髮未班。千古江濆卧龍在，請公携酒數開顔。
錢史君見贈元夕新什次韻答之 李壁 
元夕風光付濕薪，更堪門外雨如塵。千枝寶炬知何處，一寸清愁苦傍人。落紙驚蛇空妙墨，中庭獨鶴漫閒身。青藜不照蓬萊閣，雲斷蒼梧愴百神。
真州元夕和韻二首  其一 李壁 
璧月舒金波，流光入窗蓬。江水碧杳杳，淮山直叢叢。牢落亦清甘，繁華兒輩事。一褐擁春寒，倦撥青編睡。絳紗眩紈綺，簫鼓沸隔船。龕燈獨耿耿，靜對花雙懸。更深共語笑，爲客何時了。紛兮總濁惡，文字有潜照。
真州元夕和韻二首  其二 李壁 
通宵風撼天，清曉雪壓蓬。蒼茫烟海涯，寂寞葭葦叢。龍驤水犀手，有亦安所事。洪波絳鼉翻，陰穴翠螭睡。孰能乘此險，惟應漢戈船。烱烱眸電閃，摇摇心旆懸。排烟把醆笑，鐵甕高了了。陰雲欣解剝，麗日廓清照。
赤壁 李壁 
赤壁危磯幾度過，沙頭江上鬰嵯峨。今人誤信黄州是，猶頼水經能正訛。
登擬峴臺詩 李壁 
羊公洙泗人，易地即顔子。功名真餘棄，邂逅照圖史。況復權利間，何啻鼠肝似。武庫偶並稱，相去不知幾。臺傾屬新葺，天遠暮山紫。佳月喚我來，拋却烏皮几。莫言風景非，世本無真是。有酒即宜城，有魚斯漢水。殷勤一樽共，清唱切雲起。羈旅聊自紓，高興未渠已。銀河簾旌接，斗柄屋山指。側聞急才秋，便坐引奇士。但遣君意陳，流落非予耻。
青雲亭  其一 李壁 
誰人此地著危欄，城郭江山表裏看。時節不知春已半，天圍稍覺目前寬。
青雲亭  其二 李壁 
青雲歧路休回首，扁榜看來也自驚。何日深山更深處，只留黄犢伴春耕。
青雲亭  其三 李壁 
平林野水带孤城，倦客登臨太瘦生。過眼千花競紅紫，可憐霜鬢轉分明。
金石山林宣參山房 李壁 
高處渾無一點塵，平川極目淨於茵。松聲滿院日亭午，世味著人誰識真。倘乞半巖容卜築，仍留別浦待垂綸。寒灰豈復重然望，獨愛新詩語不陳。
北園酌酒觀鶴 李壁 
仰看翔翮俯游鱗，物意落落各自春。遥想滄浪五君子，長身玉立伴閑人。
東山精舍 李壁 
木落天清遠嶺多，水平煙盡鏡新磨。周公謝傅皆塵土，病鶴閑來借一柯。
慈姥巖 李壁 
洗盡一春歌酒塵，蒼江吹破碧粼粼。繁華過眼都如夢，祇有三峰是故人。
句  其一 李壁 
三十六峰今入手，若無公事且留連。
句  其二 李壁 
一杯謾道愁能遣，幾度醒來錯喚君。
句  其三 李壁 
憂時鐵石孤忠在，閲世風花老眼空。
句  其四 李壁 
向來交態雲翻手，靜裏無言石點頭。
句  其五 李壁 
平生閲世朦朧眼，偏向白鷗飛處明。
句  其六 李壁 
鴉健觸翻紅䔩䔩，鷗閒占斷碧粼粼。
句  其七 李壁 
莫令歸往地，翻作殺胡林。
句  其八 李壁 
日射紅鸞扇，風清白獸樽。
隆興書堂自警三十五首  其一 陳淳 
堂中鶴髮老，臞臞未能寬。泮渙而爾游，於汝其獨安。
隆興書堂自警三十五首  其二 陳淳 
負米慙子路，殺雞愧茅容。汗顔戴履間，子職何以供。
隆興書堂自警三十五首  其三 陳淳 
富貴以榮親，有命不可必。道義以榮親，古人所無斁。
隆興書堂自警三十五首  其四 陳淳 
茫茫八極內，何莫非斯人。苟非富道義，何異彼黔民。
隆興書堂自警三十五首  其五 陳淳 
人稟五行秀，卓然與物異。由其達大經，秉彝不容己。
隆興書堂自警三十五首  其六 陳淳 
人爲天地心，體焉天地同。病於有我私，不能相流通。
隆興書堂自警三十五首  其七 陳淳 
二程十四五，即爲聖人徒。汝年已蹉跎，得無驚覺乎。
隆興書堂自警三十五首  其八 陳淳 
昔者抗厥志，欲效顔子復。今胡事悠悠，反作曹食粟。
隆興書堂自警三十五首  其九 陳淳 
古人用功處，步步最縝密。胡爾大闊疏，踐履無其實。
隆興書堂自警三十五首  其一○ 陳淳 
細味古人書，惕焉重深慚。循首以至足，百無一二三。
隆興書堂自警三十五首  其一一 陳淳 
器局事宏大，心期勿卑汙。俗士不必效，汝爲君子儒。
隆興書堂自警三十五首  其一二 陳淳 
百樂不足玩，萬好俱無益。休休事追逐，蕩志而害德。
隆興書堂自警三十五首  其一三 陳淳 
輔仁貴有益，謹毋友善柔。良心放則死，胡爲樂佚遊。
隆興書堂自警三十五首  其一四 陳淳 
克己貴乎嚴，存心大而正。改過勿憚吝，任道尤須勁。
隆興書堂自警三十五首  其一五 陳淳 
知以達其行，行以精其知。二者互相發，不容偏廢之。
隆興書堂自警三十五首  其一六 陳淳 
詩蔽思無邪，禮主毋不敬。二言書諸紳，時時與涵泳。
隆興書堂自警三十五首  其一七 陳淳 
大學示絜矩，中庸發尚絅。昔人深工處，願言日三省。
隆興書堂自警三十五首  其一八 陳淳 
周翁圖太極，張子銘訂頑。吾門禮義宗，毋離几席間。
隆興書堂自警三十五首  其一九 陳淳 
言人必志聖，論學必志道。有如講爲邦，規模必王佐。
隆興書堂自警三十五首  其二○ 陳淳 
志一氣以動，氣一志以隨。持養使清明，和平毋暴之。
隆興書堂自警三十五首  其二一 陳淳 
血氣有盛衰，理義無損益。理義要常勝，毋爲血氣役。
隆興書堂自警三十五首  其二二 陳淳 
始學何所主，以心爲嚴師。動作必內懼，隠微毋自欺。
隆興書堂自警三十五首  其二三 陳淳 
心藏隠奧中，乘間亦易動。須於動之微，堅持勿使縱。
隆興書堂自警三十五首  其二四 陳淳 
人心甚可畏，動熾如奔霆。雖以刀鋸降，不能爲之寧。
隆興書堂自警三十五首  其二五 陳淳 
居獨念無僻，境動情不肆。聖人然後能，學者須敬忌。
隆興書堂自警三十五首  其二六 陳淳 
聖人於燕居，德容申天如。學者之自持，其可惰慢與。
隆興書堂自警三十五首  其二七 陳淳 
吉士無妄語，德人不苟笑。容貌端以莊，話言謹而要。
隆興書堂自警三十五首  其二八 陳淳 
勿謂善戲謔，於我固何尤。要知外不嚴，中爲之所流。
隆興書堂自警三十五首  其二九 陳淳 
開卷必起敬，肅容正冠襟。如侍聖賢側，親承謦欬音。
隆興書堂自警三十五首  其三○ 陳淳 
事事物物間，私皆在所滌。一裘憾雖微，子路必勇克。
隆興書堂自警三十五首  其三一 陳淳 
質暴難入德，心粗寧配義。君看簞瓢人，磨礲極醇粹。
隆興書堂自警三十五首  其三二 陳淳 
氣稟微有偏，積習日蕃衍。矯厲工弗深，其末必猶反。
隆興書堂自警三十五首  其三三 陳淳 
今日一念差，不即伐以柯。明日又重生，習熟將如何。
隆興書堂自警三十五首  其三四 陳淳 
顔子不貳境，如判桐葉然。一絕不復續，何嘗有遺根。
隆興書堂自警三十五首  其三五 陳淳 
成湯之盤銘，新焉旦復旦。未聞作聖功，毫釐有間斷。
閒居雜詠三十二首 仁 陳淳 
仁人之安宅，在心本全德。要常處於中，不可違終食。
閒居雜詠三十二首 義 陳淳 
義人之正路，中實存羞惡。要常由而行，不可離跬步。
閒居雜詠三十二首 禮 陳淳 
禮者人之門，節文自中根。所主一以敬，出入無不存。
閒居雜詠三十二首 智 陳淳 
智者人之燭，於我非外鑠。清明本在躬，無容自昏濁。
閒居雜詠三十二首 孝 陳淳 
孝以事其親，斯須不離身。始終惟愛敬，二者在書紳。
閒居雜詠三十二首 悌 陳淳 
悌以事其兄，溫恭盡乃情。出門惟敬長，內外一於誠。
閒居雜詠三十二首 忠 陳淳 
忠以盡諸己，其中不容僞。一毫苟自欺，在我先有愧。
閒居雜詠三十二首 信 陳淳 
信以實諸言，於外無妄宣。要須循爾物，何可背其然。
閒居雜詠三十二首 父子 陳淳 
父子本天性，人倫此其大。一言在有親，不可薄厥愛。
閒居雜詠三十二首 君臣 陳淳 
君臣本大分，天尊而地卑。一言在有義，不可以爲利。
閒居雜詠三十二首 夫婦 陳淳 
夫婦亦大端，乾男而坤女。一言在有別，不可欲敗度。
閒居雜詠三十二首 兄弟 陳淳 
兄長而弟幼，天屬之羽翼。一言在有序，不可事私閲。
閒居雜詠三十二首 朋友 陳淳 
朋友同門志，所以輔吾仁。一言在有信，不可私狎親。
閒居雜詠三十二首 耳 陳淳 
耳所以司聽，聽正乃爲聰。匪彝謹勿聞，聞之則爲聾。
閒居雜詠三十二首 目 陳淳 
目所以司視，視正乃爲明。非禮謹勿睹，睹之則爲盲。
閒居雜詠三十二首 口 陳淳 
口所以司言，所言必正說。非法謹勿道，道之爲噬噎。
閒居雜詠三十二首 手 陳淳 
手所以司執，所執必正事。回德謹勿持，持必爲痿痺。
閒居雜詠三十二首 足 陳淳 
足所以司履，所履必正道。邪徑謹勿由，由之爲躃跛。
閒居雜詠三十二首 心 陳淳 
心爲形之君，所主一身政。持養常清明，百體皆順令。
閒居雜詠三十二首 博學 陳淳 
泛觀事物間，是理真卓卓。無一非吾事，要在博所學。
閒居雜詠三十二首 審問 陳淳 
物理本不齊，雜然各異分。參伍寧無疑，要在審所問。
閒居雜詠三十二首 謹思 陳淳 
論學取諸友，舉隅發之師。欲自得其傳，要在謹厥思。
閒居雜詠三十二首 明辨 陳淳 
利與善之間，微似未易斷。欲無毫釐差，要在明厥辨。
閒居雜詠三十二首 篤行 陳淳 
學問思辨者，於中瑩且精。欲實據而有，要在篤於行。
閒居雜詠三十二首 隆師 陳淳 
師者人之範，辨惑正吾疑。苟不就有道，倀倀其何之。
閒居雜詠三十二首 親友 陳淳 
友者人之輔，以善相切磨。不取直諒聞，其如損德何。
閒居雜詠三十二首 遷善 陳淳 
善者性所有，不可無諸躬。每見必勇遷，吾德乃可崇。
閒居雜詠三十二首 改過 陳淳 
過者動之差，毋容實諸己。才覺必速改，乃不爲吾累。
閒居雜詠三十二首 禮維 陳淳 
禮以維其心，在心無不敬。非此勿言動，非此勿視聽。
閒居雜詠三十二首 義維 陳淳 
義以維其心，在心常有制。惟爲理所宜，不徇情所利。
閒居雜詠三十二首 廉維 陳淳 
廉以維其心，在心常有辨。一介不妄取，真如視土糞。
閒居雜詠三十二首 恥維 陳淳 
恥以維其心，在心每知愧。不善臨吾前，真如負芒刺。
警惰 陳淳 
日月雙跳丸，一旦復一旦。於穆無疆命，後□□如趲。前頭只逗遛，不勇攻與戰。當然緊切功，一一事散漫。便是惰天職，天地一罪漢。
警滯 陳淳 
賓主辨貴白，死生路宜分。當克即便克，當存即必存。直須要脫灑，如彼霽月輪。超然物累上，無復渣滓渾。不須事黏滯，如咬老樹根。彌年齧不斷，豈不妨吾仁。
丁未十月見梅一點 陳淳 
清清一點玉，枯枝絕鮮鮮。歷歷霜林奇，未省有此妍。雅如哲君子，覺在羣蒙先。揭之几案上，使我心洒然。
丙辰十月見梅同感其韻再賦 陳淳 
霜枝禿禿瘦，孤英自中鮮。出塵寒玉姿，熟視何清妍。端如仁者心，洒落萬物先。渾無一點累，表裏俱徹然。
憶李友叔皓三首  其一 陳淳 
君居郭之東，我館亦東郭。君已素我心，我未一君目。時初丙辰秋，一見洞軒腹。君即就我眠，我亦共君讀。曆代故史編，皇家新典牘。我獵未暇精，君記抑何博。寒燈窗竅紅，明月庭陰綠。君舉口不休，我聽膝屢促。憶從半載餘，麗澤情方熟。胡爲一別後，終天訣遽作。嗟嗟懷若人，重攪我心曲。
憶李友叔皓三首  其二 陳淳 
君資蓋清湛，君氣亦溫暇。厭渠市利囂，向我訪清灑。卑渠世學陋，就我咨純雅。肺腸無膠轕，襟懷悉傾冩。談義信即篤，不以吾言野。箴過聽益敬，不以吾爲訝。授之關洛編，晝夜閲不捨。竊喜得良朋，可與結仁社。同驅入德車，共策適善馬。胡此會乖違，使我聞陋寡。嗟嗟今而後，詎見斯人者。
憶李友叔皓三首  其三 陳淳 
初見即我贈，東京博雅堂。再見復我和，北窗小梅章。此物今只存，而人乃云亡。有時牽龍尾，濃磨發精光。恍惚金漆交，相與游翰場。間或展騷軸，熟玩題芬芳。嶙峋骨鯁語，猶能動剛腸。觸物即君感，感物復君傷。藏之不敢輕，於以無君忘。嗟嗟豈無朋，知心鮮其當。
自訟 陳淳 
氣一志以動，志動氣益狂。輾轉互攻擊，其端何有窮。哲人動知幾，清明常在躬。私欲絕微萌，天真湛流通。表裏皎如日，一隙無曖曚。
失言戒 陳淳 
言者身樞機，興戎亦出好。既正且中節，吉祥以類和。正苟發不中，忤物立召禍。不可言而言，夫子戒勿道。言輕則招憂，子雲亦辨早。龍門有明箴，懇懇豈欺我。爾素重所出，胡茲失太果。策駟非難追，噬臍悔自蹈。從今臭不同，謹謹三緘默。
榘子名字義 陳淳 
小子爾定孫，來前吾語汝。爾今既加冠，盍以成人遇。今爾名以榘，字爾以方叟。告爾名字義，爾其敬聽受。榘所以爲方，是爲法度器。極天下之方，不能外乎是。在人事而言，不越乎此理。此理根所性，其本一而已。散諸事物間，各各有所止。當然不容易，萬殊而一揆。截截有成法，方正無少陂。聖人安而行，所欲不踰此。賢者勉而復，折旋必中矣。學者思聖賢，於學亦必以。所擇要精明，所執在固緻。法皆自中定，方非由外至。如或非禮視，是以不法視。於視爲不方，隨物而妄伺。如或非禮聽，是以不法聽。於聽爲不方，隨物而妄應。如或非禮言，是以不法言。於言爲不方，隨物而妄宣。如或非禮動，是以不法動。於動爲不方，隨物而妄往。惟視方而明，不爲非禮傾。惟聽方而聰，不爲非禮從。惟言方而信，不爲非禮徇。惟動方而直，不爲非禮適。一一守吾法，私意無容雜。尋絕枉尺爲，乘戒詭遇合。直道範馳驅，何行不檢押。其可者則與，不可者必拒。交遊自正方，不隨不可去。有善者則從，不善者必克。處事自正方，不隨不善溺。隨物則爲圓，非圓特其偏。同流而合汙，在方誠有愆。先方而後圓，於圓乃可全。既無一不方，斯無一不圓。動容皆中禮，從心得孔傳。豈但方之熟，實惟圓之安。聖法萬世在，榘爾其勉旃。稱名惕自省，聞字肅反觀。斯義無爾愧，服膺常拳拳。
警懦 陳淳 
顔子之克己，鏌鋣斫空桑。曾子毅於仁，重擔硬脊梁。子路勇有行，勁兵赴敵場。孟軻剛不屈，砥柱立滄浪。嗟哉入聖門，迢迢萬里長。儻非四子才，寧不中道僵。爾宜變爾質，變爾柔而剛。
謹所之贈王氏子 陳淳 
我贈王氏子，作此謹所之。之子何所喜，喜有近道資。妙齡正弱冠，立志已不卑。與之語則解，知弗流俗隨。今聞欲有行，問之如何其。曰取天下友，曰求天下師。斯言美則美，乃大人之爲。在子則太早，恐非其所宜。去聖嗟已遠，名家好相持。師者每異戶，友焉亦多岐。志稚未堅定，焉保無轉移。識嫩未的確，那知真是非。同人遽于野，懔乎其亦危。既慕聖賢學，須循聖賢規。聖功有次序，躐進徒爾疲。非益欲速成，孔深闕童譏。登高必自下，子思端不欺。道爾求諸遠，孟軻尤所嗤。小學極纖悉，無非固骸肌。洒掃進退間，三千其威儀。子曾與周旋，有虧已無虧。大學入德門，綱條備無遺。開端在格物，大當致吾知。子曾與講貫，有疑已無疑。語孟兩部書，坦坦無嶢崎。盡是平實語，中藴至寶輝。子曾得其趣，抑爾獵其皮。入道貴有主，何須事支離。進德貴著實，何容慕新奇。後生所可畏，不在華藻摛。亦非記覽博，亦匪談辨飛。勇往識其正，路頭不參差。終始一敬入，絕無傲岸私。驅車萬里道，最謹發軔時。豪釐稍有差，千里謬莫追。志學錯所學，從心竟相違。知止失所止，能得之者希。康莊大通衢，無用徑捷窺。章韶大雅音，不必轉調吹。美璞要成器，切戒浪琢鎚。良苗善保養，粢盛方可期。惜茲少壯力，正宜自鞭治。一一務下學，俛焉日孜孜。聖門縝密功，不容漏毫絲。真積中欠缺，虛勞外奔馳。雜乎其胸臆，决墮狂與癡。不爲子行喜，抑爲子行悲。子既扣我門，吾何吝子醫。不覺寫肝肺，有此諄諄詞。此理無强聒，姑以誠吾思。於乎王氏子，念我謹所之。
名陳憲友清軒 陳淳 
名軒何以清，惟有梅與竹。梅清清且白，竹清清更綠。雪蕊破清洒，霜操挺清肅。至哉雙友清，格韻真寒玉。伊誰與之友，相對淡無欲。清心仁智翁，妙趣於中足。
贈劉伯翔相師 陳淳 
孔孟不說相，於人洞肺肝。由也行行如，不得其死然。括也未聞道，其軀難以全。賜億亦屢中，執玉俯仰間。經禮視平衡，下憂傾則姦。茲皆以理决，初匪由術傳。劉君以相名，表裏須相關。備道最上格，溫恭厲而安。晬面盎於背，德人盛容顔。論心勿徇形，心廣體自胖。敬吉怠則滅，炳炳真如丹。此訣若未喻，所閲非神觀。
赴調歸憂時題壁 陳淳 
上林一株木，其大千百圍。栽培自上古，婆娑蔭八維。云何歲月老，頹衰復頹衰。守者勿灌溉，伐者交剝椎。木根既不固，枝葉何所依。心骨又有蠹，皮膚何能爲。安得善場師，轉回陽春熙。變却久悴態，如彼正茂時。坐令萬蟲蟻，稍託庇命絲。嗟嗟難爾必，慨然動長悲。
秋夜玩月 陳淳 
月出已林杪，夜深光更佳。可愛滿地陰，扶疎漏瓊花。興來不能寐，庭除步百迴。微吟弄清輝，幽意誰會哉。
四十 陳淳 
孔子四十而不惑，孟子四十不動心。爾年已及德未就，可不汲汲痛自箴。
和丁祖舜綠笋之韻 陳淳 
哦風徑遊衛山峬，溢耳謠言如春敷。猗猗青青發三嘆，熟察其調未免粗。當年載歌淇水澳，區區但取枝葉綠。惡知中有至味存，爽人神思勝於玉。料想厥種未爲良，校之吾邦君視僕。吾邦此君最佳處，惟在根萌毓坤腹。出塵妙質瑩無疑，徹骨不容疵纖釐。地靈精白氣所孕，圃師培壅工弗施。火行用事正炎鬰，故遣特特清南垂。鑽泥苯䔿伸蟄龍，軋石朧腫亞卧獅。蓄節正直已不拔，藏心塞實如無私。新班黄甲固脆潤，半露青簪猶珍奇。雨餘荷鋤試一訪，穎穎競脫毛囊錐。發封奏之金錯刀，片片逐刃滋瓊脂。未數冰谷素龍肝，豈遜金墉白雲芝。天然真味本自足，不待滑瀡甘以飴。烹煎燔炙無不可，論材宜爲百品師。疏腸滌胃掃煩穢，侑巵贊膳功誰知。九飣槃中若得此，方貢諸羞特餘子。簞瓢陋巷時相逢，炳腹琅玕焰欲起。從知種種山海腴，那有似此清中癯。吳蓴楚荇儻埒美，恰類𨢎䤙擬醍醐。貓舄班孫真徒胥，何復敢校榮與枯。信哉超越天地爐，君子之德他所無。
和丁祖舜二月陰寒之作 陳淳 
東皇涖事已告半，農村恰恰脂田車。胡爲玄冥尚偃蹇，暗弄威權未退斜。阿涖{雨/趻}最癡鎖烏脚，阿香亦懶敲龍牙。竟日欲雨竟不雨，號寒往往悲啼鴉。原苗縮澀鮮生意，且悴且腐真可嗟。皇天本自愛下氓，陰陽舒慘元不差。不知當軸燮理人，此劑得之誰氏家。傅霖遁跡莫與用，鄒律束手難爲夸。安得巨力挽天河，洗凈妖氣無蘗芽。放開和氣充人寰，均敷菽麥榮禾麻。同作堯民含哺樂，毋但獨醉盈畦花。
晴和再用丁韻 陳淳 
膏霖溉注既優渥，璇穹頓掃頑雲車。沉香久鬰悉清豁，無復沴氣東西斜。金盤擁出三足烏，赫赫耀目伸爪牙。融融熙熙遍林谷，鳴有喜鶑無愁鴉。東阡土脈浸溫暢，頗頗釋我農人嗟。壯者舉耜趾相摩，少者行饁肩相差。乃知乾元父萬物，仁育兩間同一家。太和生生終莫遏，不容癡寒固驕夸。殘陰曀曀終必退，安能掩軋壯陽芽。日涉老僊憂民隠，詩詞懇惻如黄麻。料對茲晨少慰懌，行歌豳頌筆生花。
西征鉛山遇霜 陳淳 
年來五十筋力衰，不耐風霜不耐雪。手爲寒凋可鑢磋，足爲凍冽如刀切。泥濘跋涉負塗豕，磽确陟降蟠山鼈。欹行橫行又跳行，忍痛忍饑復忍渴。此勞此苦豈再堪，焚舟之戰惟一决。
遭族人橫逆 陳淳 
顔子有犯不之校，胸懷洒落冰雪融。孟軻橫逆必自反，律己程度嚴秋霜。君子於物本無悶，小人胡爾好有攻。矧今薄俗抑又甚，絕無禮義爭豪强。大倫大法毀瓦礫，小計小數橫干將。背面反覆蓋常態，是非毀譽無定章。朝爲懿親暮仇虜，外結同好中豺狼。奉之屈膝轉摇尾，擠之下石仍揮槍。喜躋跖蹻夷齊上，怒黜皋益共鯀傍。要之總總皆吾外，於我內者庸何傷。達人大觀等毫毛，不爲欣戚留心胸。剛應以柔逆以順，譟應以靜暴以恭。紅爐點雪不少凝，曲直勝負何所量。况乎他石可攻玉，火經百鍊金始剛。堅吾志節熟吾仁，理義之益端無窮。
敘趙守備學釋菜會餕 陳淳 
嘉定四年日在房，趙侯來守南清漳。下車百事所未遑，先務化原修泮宮。發帑市材鳩衆工，改偏易陋規模洪。大門復舊正當陽，直挹名第真仙峰。泮渠下疏清波溶，時與潮汐相流通。兩廊軒軒如翬飛，朱欄翼之森衛防。講堂巖巖峙中央，高明洞豁無曖曚。東西兩舍夾其旁，扉楹新廠標祠堂。諸祠疇昔亂無章，從今一正嶢相望。東祀無極濂溪翁，渾淪再闢如羲皇。二程從而大發揚，千載絕學始有光。文公繼之擷精剛，發揮大學明中庸。善集諸儒粲朝綱，金聲玉振真玲瓏。此邦况又舊遊鄉，流風遺澤尤洋洋。合爲四座儼顒顒，卓示師表開羣矇。女令聖門知所從，無徒自棄甘面牆。西祀唐人相國常，首變蠻俗趨文風。配以周歐二俊良，破荒桂籍先傳芳。端明蔡公著清忠，始自蓮幕起騰驤。東溪高公拔上庠，勁節凜凜凌秋霜。力摧秦檜銳鋒鋩，瀕死奮不顧厥躬。列爲五像竦昂昂，論世尚友激懦慵。要令片善有磨礱，無往不切進修功。越惟明年神祝融，羣工告備襡器藏。侯曰輪奐美而彰，落成合與諸賓同。釋菜之禮久已亡，在泮飲酒儀亦荒。今其舉之始自邛，不宜草略宜周詳。時惟月琯中林鍾，旬有三日方曈矓。闔郡文武諸曹郎，下及生員隸學供。廟廷敘立嚴班行，銀青錯間緋紫裳。主人升自阼階東，束茅灌獻文宣王。韭芹蔬筍羅芬薌，配食兗鄒二國封。跪伏拜起儀從容，精神昭格孚冥茫。恭惟道德萬世隆，參天配地相始終。再詣東祠諸儒宗，薦以時器陳時饔。粢盛醴齊烹羔羊，尊師一意照無窮。三詣西祠諸賢蹤，饋薦一視東祠豐。豈應故事誠有將，示人友善何日忘。祀事既畢登堂堭，峨冠列坐咸肅恭。廣文巍榻歌魯頌，講揚經義發童蒙。卷經羣趨躋而蹌，舊堂序列環而重。老少團拜敬而雍，申明孝弟消强梁。更衣紫袖巾縮縫，旋復故坐舉餕觴。羞桃華瓜仍蕉黄，左殽右胾羹及粱。五行大白益靜莊，威儀秩秩無忀徉。三勸和樂恩意濃，酬酢指遜交更相。主人載笑色而康，方今太平無征攘。幸與諸賓相慶逢，願均飲醉文字中。衆賓欣謝且慚惶，此會曠典昔未嘗。今幸親與沾霈霶，報之愧無圭與璋。文班進請輸肺腸，泮儀民則詩言颺。風教基本今既崇，禮遜興行道義充。觀聽感德還降衷，自達閭巷無姦兇。異時刺史入三公，又推此道柔萬邦。移風易俗歸醇釀，均令天下躋虞唐。武班進請披心胸，侯飲於泮爲道長。可屈羣醜服淮羌，獻囚獻馘不告訩。坐格飛鴞食我桑，賂金貢齒皆來降。異時錫命侯弓彤，又相君德成安强。樽俎自折萬里衝，會同四海來氐羌。諸生繼進吐卑悰，惟申文武無異方。加之俾爾熾而昌，加之俾爾壽而臧。降爾遐福如陵岡，嗣續與國同無疆。北溪野人狷且狂，躬陪盛儀喜莫量。直述詩史爲鋪張，昭示來世驚盲聾。
送趙守備解南漳赴湖北倉 陳淳 
前年邦人迎公來，人人喜公來何暮。今年邦人送公去，人人恨公去何遽。公在南漳甫三年，仁政率起百年慕。在民條目皆可書，及人惠愛何勝數。農歌田野士歌學，工歌市廛商歌路。攀轅無願以公歸，斷鞅必欲留公住。天子愛民南北均，豈暇私漳一隅故。命公乘軺使荆湖，歷訪民瘼清民蠹。况曰古來用武地，直瞰中原正門戶。英才分布豈偶然，籌畫端爲恢拓具。北視敵衆紛蠢蠢，義槩寧無激衷素。挽河洗兵特餘功，不日入爲聖明輔。沃心迪德文太平，上窺周召參伊傅。鯫生忝出陶鎔下，日望清光日以阻。闔門惟知自好修，何敢越分求攀附。竊幸斯道有主盟，用舍行藏無所與。
用敖教所贈詩韻送行 陳淳 
臞菴先生仙籍豪，固非塵中浪骼骨。挺特不隨時世粧，那學兒女誇首髴。朅來龍江主文盟，鑪錘廣大無棄物。裁狂雕朽誰弗容，遊刃三年不少𠜾。野人掩關北溪曲，於道未能探絲忽。甘謝馳驅抱孤拙，反獲優容免呵咄。紆軫衡茅過招邀，寘之學海滄流潏。道德淵源漫斟酌，理義芻豢飽齧齕。由堂賜室縱步躡，淵鱗騫翼恣手捽。金篦刮瘼丹起廢，萬斛塵胸爲一拂。要令齪齪鑛璞姿，無或晶光向埋沒。云何聚散不可常，征車已駕城東月。當今中原若角崩，曦娥薄蝕耀計孛。廟堂側席急選用，英才詎復偏方屈。便起鴞林簉鵷行，感時怒豎衝冠髮。整頓乾綱靖坤維，扶掖炎精夐熛欻。拯危直鼓濟商楫，逢邪須奮擊泚笏。挽回一氣轉洪鈞，平地春雷百蟄出。雍容細旃講唐虞，正鞸垂紳其弁突。抑均斯道覺斯民，何但諸王私蔭樾。
詠陳世良天開圖畫之閣 陳淳 
九仙來來到筠谷，誰向雲端締高閣。背倚金山作後屏，左右龍虎交蟠伏。前頭諸峰列碧霄，獻奇貢異相聯絡。文筆時時氣蔚葱，香騰旦旦煙醲郁。瀑布西奔扈衛雄，席帽東出朝宗肅。玉欄管住不斷勢，銅鼎蓄就無窮祿。石潭通貫洗馬陂，一派寒流腰带束。雨暘舒慘變萬狀，青黄紫綠呈千簇。十里風光盡入懷，四時春色常在目。好是天開一圖畫，丹青巨擘難描摸。閣中仙翁有佳趣，襟抱磊磊還落落。飽餐蒼秀炯詩囊，靜挹菁華洗愁斛。日暄晝永酒三樽，月明夜清琴一曲。興來草木欣榮意，意到鳶魚自飛躍。此外應無人境喧，於中覺有天真樂。試問仙翁爲阿誰，世良其字陳其族。
和林叔己詠揚守福壽林塘之韻 陳淳 
史君幽趣鍾靈臺，胸中圖畫如天開。居閒薄發林塘勝，根原福壽兩山來。石骨旁峙虎蹲踞，泉脈下繞龍瀊洄。高低隨巧結亭榭，收拾造化成錦堆。緋黄紫綠獻態度，纖洪濃淡敷條枚。四時春色常在目，噓咻無用鄒律催。那知禁林鳳池上，須君緩步鏘鳴瓌。詎容袖手此山下，龜朋鶴侶相追陪。
和林叔己詠福壽林塘韻謝楊守舉狀 陳淳 
漳臺最尊第一峰，分支福壽飛雙虹。壽山左蟠氣葱葱，福山右峙狀窿窿。中有洞壺出塵蹤，景物簇聚造化功。不減杜陵門城東，未數漆園舊崆峒。高人卓犖關西公，神仙識趣清瀛蓬。疏瀹寒泉衆流潈，刮築巖石羣山嵩。滌洿剔穢輯和沖，飛甍敞棟勢如穹。福壽林塘扁其中，銀鈎鐵畫燦黑松。以次亭榭隨窠空，各各標揭題疎通。濯纓一點塵不叢，澄澄北繞冰壺融。新綠東開青藻芃，磨銅徹底瑩淵衷。水竹環之翠垂弓，波光暗射驚魚蟲。西問荷花滿地紅，千枝萬朵爛燒空。行行半山杖履逢，小憇平章景異同。絕巔奇觀趨陰朦，四方八達輝明瓏。俯瞰闤闠罔利翁，徒登壟斷誇嵷嵷。主人綠鬢碧方瞳，壽山嵯峩福海洪。濟川才具如飛𦨴，須遊鳳池職乃充。能蘇民瘼如香藭，須從禁苑馳華驄。况屢乘麾天眷隆，陽春脚布隨處豐。自當九二任發蒙，均陶生民天降侗。未應山人邀渤仝，登高臨清玩曨瞳。西隣隠霧有豹鼨，欲化龍虎九霄翀。卵翼之恩始而終，端頼餘福錫厥躬，庶幾攀附于飛雄。
仙霞嶺歌 陳淳 
仙霞何事名仙霞，巔末得之神仙家。此山南來絕高峻，上插雲表參天涯。羣仙遊宴絕頂上，不飲烟火湯與茶。朝餐赤霞吸其英，暮餐黄霞咀其華。日傲烟霞爲洞府，不踏塵寰寸泥沙。後躅躋攀不可得，危梯峻級頻咨嗟。高人欲解行者疲，掇作好語清而嘉。故取仙霞起人慕，非以仙霞爲世誇。流傳歲月浸久遠，此意零落說又差。謂酌流霞固淺陋，謂著霞衣亦浮葩。我來登陟動幽趣，愧無灑落清襟懷。聊寓數言代嶺記，未可例視爲南華。
謁張公祠 陳淳 
古來傳說雙劍靈，精氣直上干雲星。有如掘出爲世用，一揮便可四海清。方今擾擾邊塵起，中原分裂亂無紀。正好提携爲掃平，何事雙龍卧此水。試問張公知不知，英靈千載如生時。何時神物得神用，爲報風雲會合期。
三月十一夜紀候 陳淳 
春光正濃二三月，氣候不作春和柔。白晝炎炎若盛夏，半夜凄凄如老秋。
久不雨 陳淳 
草廬卧龍目未開，巖溪作霖手未擡。蒼生望望亦勞爾，霶霈甘澤從何來。
賀傅寺丞喜雨二十六韻 陳淳 
去冬九旬已渴雨，那意今春渴尤苦。自開正元越三月，生意全蟄不闖吐。陽威烈烈熾盛夏，田野熬熬劇焦釜。新秧既長且乾萎，播種無由可入土。農民望雨若倒垂，類嘆天命我無所。太守念膺民命寄，如傷體膚痛心膂。奔禱山川社稷前，下及百祠靡不舉。壇告雷師雷莫聞，江叩龍神龍弗顧。間或沾洒隨即收，翹想霶霈殊烏有。日切一日不遑寧，直欲伐牲實籩俎。精虔充積四十朝，幽明貫徹忽無阻。季春望夜五鼓餘，瓦鳴琢琢簷垂縷。起來四顧雲黑暝，阿香驅車震鼉鼓。甘霔一番復一番，達晝傾盆莫之禦。東阡西陌土膏溶，負耒荷鋤翕旁午。父語其子兄語弟，或曰我侯感格故。滴滴皆是真珠飯，天救我民賜我哺。非我下民能動天，侯澤我民如父母。既優既渥尚未已，實穎實栗决可睹。人解戚容爲懽忻，歲轉凶兆爲豐阜。從知天人本一機，氣脈流通有如許。端猶影響應形聲，證驗昭昭真足數。亦侯作霖大手段，家學淵源傳自古。豈徒蕞爾南漳濱，特私所惠偏一塢。抑將天下濟蒼生，行赴九重大用汝。
訓兒童八首 孔子 陳淳 
孔子生東魯，斯文實在茲。六經垂訓法，萬世共宗師。
訓兒童八首 弟子 陳淳 
洙泗三千衆，何人得正傳。省身有曾子，克己獨顔淵。
訓兒童八首 顔子 陳淳 
賢哉顔氏子，陋巷獨幽居。簞食與瓢飲，蕭然樂有餘。
訓兒童八首 曾子 陳淳 
敬謹曾參氏，臨深履薄如。平生傳聖訓，要具孝經書。
訓兒童八首 人子 陳淳 
人子勤於孝，無時志不存。夜來安寢息，早起問寒暄。
訓兒童八首 灑掃 陳淳 
奉水微微洒，恭提帚與箕。室堂須淨掃，几案亦輕麾。
訓兒童八首 應對 陳淳 
應對須恭謹，言言罔不祗。父呼唯無諾，長問遜爲辭。
訓兒童八首 進退 陳淳 
進退須恭敬，時時勿敢輕。先生趨拱立，長者後徐行。
西征黄蓮坑遇雪 陳淳 
行入黄蓮北，風嚴雪又加。滿山羅玉樹，遍地錯瓊花。清灑姿無纇，虛明質不華。瘴眸爲一洗，驚覺若仙家。
分水嶺 陳淳 
寶貝山前去，瓊瑶世界行。蠟鞋穿瑟瑟，竹杖獨鏗鏗。凍色迫毛竅，寒光射眼晴。酒亭何處認，速欲一壺傾。
祝杖投錢唐江 陳淳 
爾自黄源嶺，相從到上都。扶持千險阻，策掖萬崎嶇。鳳沼波應煖，龍門路不迂。便須齊變化，霈澤濟寰區。
和陳叔餘韻二首一以謝來意一以勉之  其一 陳淳 
碌碌平生學，慚無席上珍。僅餘守師訓，豈欲衒時人。誤入侯門聽，翻勞友義陳。願從溫故業，庶或稍知新。
和陳叔餘韻二首一以謝來意一以勉之  其二 陳淳 
此道何曾遠，吾儒自有珍。反求皆在我，中畫豈由人。利善分須白，知行語未陳。若能祛舊見，明德日惟新。
送王子正宰長樂二首  其一 陳淳 
一陽天運復來亨，君子隨時亦吉征。暫向三山瀕海處，小馳百里愛人聲。從知文物新長樂，便作絃歌舊武城。須信道行由此兆，牛刀指日宰寰瀛。
送王子正宰長樂二首  其二 陳淳 
君當民社戴星遊，我玩簞瓢守故丘。袂自此分何所憾，學無與講是吾憂。聖心未可窺覘得，道體難從寡陋求。鱗翼元無南北間，時推緒論發蒙不。
送瘳子晦倅潮還別四絕  其一 陳淳 
紫陽門戶聳參天，駢往紛來幾計千。誰立脚跟老彌篤，交溪原上有深傳。
送瘳子晦倅潮還別四絕  其二 陳淳 
使車南騖過吾邦，幸挹端嚴毅直風。多謝兩年勤尺素，諄諄頻爲發童蒙。
送瘳子晦倅潮還別四絕  其三 陳淳 
松窗梅雪歲寒餘，奉別城東古驛頭。君去有行應可樂，我來獨學重爲憂。
送瘳子晦倅潮還別四絕  其四 陳淳 
聖賢事業浩無疆，未易孤聞寡見窮。友善更資天下士，時推一二附南鴻。
送廖婿林伯魯東歸南寺席中因舉送王長樂詩伯魯用後篇韻求教故復依其韻以別之 陳淳 
良夜禪房款一遊，義心相與重山丘。少陪文字賡酬樂，頓釋胸懷鄙隠憂。我愧反身無寸得，君方努力勇前求。懸知日有新新益，還肯雙魚遠寄不。
和丁祖舜重修日涉園 陳淳 
重來日涉整前盟，欲與淵明細論朋。向市閙中渾覺勝，可人幽處不妨仍。歲寒依舊竹三逕，春意長新花數棚。對景舂容無一事，好將氣馬款調乘。
依趙尉獄空韻上陳宰 陳淳 
民沐仁風狀小兒，陶陶遠罪日何知。圜扉草色春長茂，公舍棠陰晝緩移。誰復鼠牙紛擊剝，類將雞黍樂追隨。塗歌里詠喧傳處，盡是吾侯德政碑。
依方宗丞和林簽判賞梅進璧水之韵 陳淳 
冰玉精神清且凝，不嫌霜霜慘於刑。傳來春信嚴明地，吐出陽和節愛亭。孤艷迥凌仙子桂，餘香暗及庶民星。尋盟璧水渾閒事，好整和羹入帝庭。
送陳尉后之園  其一 陳淳 
巖邑崎嶇俗最獰，君來談笑自風生。平戎大策方微露，執訊奇功便立成。百里秋光瓜代及，九重春色笋班榮。金閨此去應無阻，好把胸中次第行。